Dawtnak Lem ih Rah | VCTH\nDawtnak Lem ih Rah\nHome » Cahram » Dawtnak Lem ih Rah\nBy vcth on December 7, 2013.\nA hmaisabik ah Pangpar cu a bob, cun a mum. Cule hnahkhat hnu hnahkhat a parh ih a par. Cui’ caan ah a tizu zuuk duh ah khuai pawl in an tlan, an fem. Cucu a dan kel te a si.\nFimkhur deuh ih mah le mah kilkhawi thei ahcu a ṭha tuk. Culoih vansiat ah ka lo duh, ka lo uar, ka lo ṭhit ding tin bum tuarnak ruangah pumpek aw, a dang lam deuh in kan sim sile i ṭhit ding ti zum ruangih pumpek aw hnu ṭhit duh sal lo ih um. Cumi pawl cu upade in ziangtin a ti. Asilole ziang ti’n a bawn thei.\n1967 hlanah hi thu pawl cu ṭayamahmuh sung lawngah a tel thei an rak ti. Curuangah a nunau in cawhkuan lawng a dil thei an rak ti. 1967 hnu ah hi bang mibum pawl ruangah nunau an sungtuk ti’n thu an rak suah. Mibum an si ngaingai maw si ngaingai lo thu ah Daan mifim pawl karlak ah thu el awnak tampi a rak suak. 1972 kum ah Mg Than Tun le Union of Myanmar(1972 kum.Head Quarter 23) zapi thurelnak ih an relcet mi cu:\n“Union of Myanmar Daan 415 ih a thu pahnihnak sungah (a) sual tuahtu pa in mi pakhatkhat a bum(b) bum tuartu nu/pa in thil pakhatkhat a tuah asi lole tuah lo in a um (c) bum tuar lo sehla cu mi nu/pa in cui’ thil cu a tuah lo ding asi lole tuah lo in a um lo ding (d) sual tuahtu pa in cu nu/pa kha zum ko a tuah (e) cu nu/pa ih ruangah taksa siseh, thinlung siseh, thilri siseh a siatsuah ter thei. A par lam ih (e) sung ah thilri lawng siloin taksa, thinlung pakhatkhat a siatsuah asile mibum asi ti si. Curuangah mibum thuah thilri lawng tel thei timi cu lungkim thei asilo ti’n an ti. (Ahlan ah thilri bum lawng mibum an rak ti ruangah cutiih an ti nak cu a si)\nTihsual Daan (Criminal Act Law) 415 thawn mibum asile silo thu an ṭhen tikah a par lam ih thu (5) thawn a milh aw a tul. A milh aw maw milh aw lo ti mi cu an thu buai parih feh daan in thu ṭhen ding a si. Cun nunau fa a vun ah siseh vun lo ah siseh thleidannak a um lo ti’n an ruat. Ziangah tile ka lo ṭhit ding ti’n bum a tuar ruangah a zum ih a pum a pek aw. Curuangah nunau nu fa a vun khal siseh, vun lo khal siseh, taksa, thinlung ah siatsuahnak a um zo timi cu zum lo ding thu a um lo. Mipa pakhat in nunau pakhat kha ka lo ṭhit ding ti’n a lem ih a sualpi hnu a ṭhit dingah a el a sile Tihsual Daan 417 in mibum a si ti’n thu an rel cet.\nCun Upade lamih mifim ṭhaṭha kan nei mi nu le pa pawl khalin nan rauhnak le theihnak in hlawm ve uh ti ka lo sawm duh fawn. Mipi khal in upade ka thei a ṭul zet. Kan ram kan ṭhangso ter duh ngaingai ahcun upade ka thei a tul. Culawngah kan ram kan miphun lakah pangpar mawi tete an par thei ding.


Falepawl Cathiam Duh ah Tilian khal hrial loin tlawng an thlah; VIDEO – Buannel News\nFalepawl Cathiam Duh ah Tilian khal hrial loin tlawng an thlah; VIDEO\nSeptember 27, 2018 Buannel News HOT NEWS, Latest, World News 0\nSui le Ngun cu an siatral thei ih an hloral thei, ruksak a theih fawn, asinan fimthiamnak cu a siatral thei loih ruksak awk a theih ve fawn lo. Fimthiamnak ih thupit dan cu fimthiamnak a neitupawl lawngin an thei bik. Fimthiamnak hi leitlunpi thleng danglam theinak hriamhrei a si, tiah Nelson Mandela in a rak sim dah. A va dik tak ve. Tulai san ah thazang hmangih mi nehtu cu mi aa ti an si zo.\nTuiṭum ih kan tarlangmi VIDEO hi cu a danglam hleice, mi pahnih cun nauhak pakhat veve paw in Tilian vutvo tlun ah Thirtluan pakhat te lawng donmi cu zawh in tlawngkai dingin an thlah lai a si ih. Himi Video hin mipi thinlung a coktho zet. Mi ṭhen in hivek cingin fale tlawngkai ter rero cu; tiih sawiseltu an um rualrual in mi ṭhen in, An nulepa cu uar an va um ve “Fimthiamnak cu sui le ngun hnakin a mankhung sawn timi an hmufiang tuk rori a si hi” tiah an ti ve thung.\nHi Video an zuknak hmun hi khui tawk ram khui tawk khua timi tarlang a si loih, thuthang kan laknak website ahcun, “Tilian zet lakah lilawn ṭhiṭha hman umlonak ah an fale tlawng an thlah” tiah an tarlang. An fale hi tlawng form an hrukih bag an phur phah.\nThirtluan pakhat te donmi men zawh in an fate an zaang ah an paw phah, an hnuai cu tilian vutvo, tla pang hai sehla tiliian in a fen that mei ding khi an si. VIDEO ah rak zoh ve hnik aw. Mi cun fimthiamnak hi, hivek rorin an hawl.\nWA pawlin Christian pawl nekrawk sinsin\nPu Za Thang thawnginn ihsin suaksal zo


Indiana Ramkulh ih Vancungmi - Chinland Today Media\nDecember 2, 2013 3:46 pm·1 comment\n1960 kum, September thla, zing khat cu naute rilrawng paruk awn-au ah ka hung tthangharh. Ka kut ah paisa pia (cent) 75 lawng a um. Nautepawl ih pa cu a tlan hlo zo.\nMipa naute pawl cu thla thum ihsin kum sarih tiang an si. An farnu cu kum hnih mi a si. Anmah hringtu Pa a um caan cu an thinphan caan a si ko.\nKotka lamzin lung hrawl lakih an Pai’ mawttaw ke ttaya (tire) awn an theih vete’n ih-khun hnuai ih relh ding in an zuang an phar ttheu. An Pa cun innsang in-ei le thil ttul leinak ah dollar 15 lawng a tan ttheu.\nTu ahcun nautepawl tlansan ding in a liam hlo zo. Vuakawknak cu a um nawn lo ding. Asinan ei ding khal a um lo ve cih. Culai ah khan Indiana ramkulh thlanglam hmunram ah zatlang kilkhawiawknak a rak um tla a si thei men nan, kei cun khuitawk hman ah ka rak thei dah lo.\nNautepawl cu a thar vek rori si ding ko in ka khawlhfai hai hnu ah, keimahte tuah mi thuamhnawpawl thawn a ttha theibik in ka thuam hai. Cuihnu ah mawttaw tlap tthiangtthiang zo pakhat sungah toter khawm in, mawttaw cu ka mawng suak. Hnattuan hawl tum ka si. Kan pasarih cun hnattuannak hmun, dawr, le rawl dawr hmuahhmuah kan hrawh suak thluh. Asinan kan van a ttha ta lo.\nMi pakhatkhat hnenah hnattuan zir ka duh thu simaw, hnattuan ngah ka duh thu simaw, ka sim lai ahcun nautepawl khal awn-ai lo in daite’n an rak um. Cutin hnattuan cu kan hawl vivo. Asinan kan van a ttha thei cuang lo.\nA netabik ah khawpi ihsi peng malte hrawng a hlatnak hmun ih, rawl dawr hlun zet pakhat ah kan feh. Cui’ rawl dawr cu mawttaw cawlhhmun ih tuah mi a si ih, Leeng Tumpi (Big Wheel) tiah an ko.\nA neitu pitar Granny cu nautepawl bih ding in sangkate ihsin a rung daak phahphah. Zan nazi 11 ihsin zinglam nazi pasarih tiang a rawl dawr kiltu ding minung a rak ttulhai lai kherkher a si. Nazi pakhat ah cent 65 ih kan relrem hnu in, tuizan ihsin na ttuan cih thei tiah i sim.\nInn ah tlan tlung in kan hmuan thlang ih nau-umtu pakhat ka vung ko. Ka inn ih sofa par ah zan khat dollar khat hlawh ih ra riak ding in ka vung sawm. Zan hnipuan thawi’ hung soh ih, naute itthat zo pawl kilkhawi men a si ruangah a hrangah a remcang ve ih, ttuan khawm ding in kan relrem cih mai.\nCumi zan ih nautepawl thawi’ thla kan cam tikah, Nunu hnattuan ngah ding ih in bawm ruangah Pathian hnenah lungawithu kan sim. Cutin Leeng Tumpi rawl dawr ahcun hna ka ttuan.\nZingpit ih inn ka tlun tikah nau-umtu cu dollar khat pe in ka tlunter ttheu. Dollar khat cu rawl leitupawl in laksawng ih in tthen mi paisa hrek tluk hrawng a si ttheu. Ni a liam vivo tikah ka hlawhman ttawnttaite ei heutu ding thil dang a um lala. Ka mawttaw tarte ih kepawl khal in ttawnttaih lam an rak pan vivo hi a si. An paa vivo ih an tlek thok thlang. A pop an um ruangah hnattuan ka feh zawng ah thli thunter ta a ttul ih, inn ka tlun zawng khal ah thunter sal a ttul ringring.\nNikhua thim muammi deuh ni khat cu tlun tum ih ka mawttaw lam ka pan tikah ka mawttaw dunglam ahcun mawttaw ke ttaya thar pali an rak um. Indiana ramkulh ahhin vancungmi an um si pei maw? Ka mang a bang zet. Cutin mawttaw tuahnak hmun pakhat thawn relremnak pakhat ka tuah. Ka mawttaw ttaya hlun pawl a thleng man ah, kei in a dawr cu ka thenfai ding ti’n. A dawr zial bal zetzet ka rawt caan cu mawttaw ttaya a thleng caan hnakin a rei sawn ti khal ka mang lai.\nTu ahcun zarh khat ah zan nga si nawn lo in, zan ruk ka ttuan ngah thlang. Asinan sumpai daihcang ka nei thei cuang lo. Christmas a ra thleng thlang ding ih, nautepawl hrangah thillemte lainak ding paisa ka nei thei lo ding ti ka thei cia.\nRong sen a um mi burte pakhat ka hmu ih, thillemte tthenkhat cu ka ceibawl ttha sal. Cutin, Christmas zingah Christmas Putar (Santa Claus) in nauhakpawl pek ding thillemte a neihtheinak dingah inn hnuai ah ka thup hai. Hnipuan hrang khal ah khawruah a har fawn. Mipa nautepawl ih bawngpi cu ka belhnak an tamtuk zo ruangah, tui hnu rei lo te ahcun belh theih rual khal an si nawn lo ding.\nChristmas Hmuah Zan ahcun Leeng Tumpi rawl dawr ih a ra ttheu tu pawl cun coffee an ra in hai. Cu pawl cu truck mawttaw mawngtu Les, Frank le Jim, le cozah ralkap Joe tipawl an si. Awnmawi tumthiampawl khal an ra lawk. Ni a suah hlante ah dawr ih totupawl cu an tlung sal hai. Nazi pasarih a kim ih ka tlun a cut vete’n tlung ding in ka zuangphar cih.\nNauhakpawl rak tthang hrih hlah hai she tiah duhthu ka sam. An tthangh hlan ah inn hnuai ih ka ret mi thillemtepawl Christmas thingkung par ih ka tar man a ttul. (Lamzin sir, hnawm hlonnak kiang ih sidar thing fatakte pakhat hau in Christmas thingkung kan tuah ve.)\nKhua a vang fiang hrih ciah lo. Asinan ka mawttaw sung ahcun thil dang an um vekin ka hei hmu. Ziangvek thil danglam ha um ding? Rel theih cu a si mai lo. Mawttaw kiang ka va thlen vete’n mawttaw sangkate khatlam ihsin ka vun bih lohli. Cuvete’n ka mangbangtuk ah ka khabe a tla hnuaphni vek in ka thei. Ka mawttaw hlunte khat in thilfun phunphun in a rak khat thluh. Mawttaw mawngtui’ tonak lam ih um sangka cu ka ong lohli ih, tthilhtthiam in mawttaw dung lam cu ka zoh.\nA tluntabik ih um mi thilfun cu ka hei dawh ih ka ong. A sung ahcun nauhak jean thuamhnaw tampi, a tum le te a phunphun an rak um! Thil fun dang ka zoh lala: a sung ahcun jean hnipuan thawi’ hruh kop ding mi kor (angki) phunphun a rak um lala. Cu thluh in thilfun dang tthenkhat khal ka vun ong. Sahpian tivek, inn ih hman mi thil phunphun, mutthai le banhla tivek thil dang a phunphun an rak um hai. Rawh hmin cia mi arsa, burte sungih ret mi suan hmin cia hanghnah hangrah le aalu pawl khal an um. Ei ttha ci tintian a si ko. Inn le hnipuan thenfainak ding thil ttul phunkim khal an um. Truck mawttaw lemte panga le naute lem mawi zet pakhat khal an um.\nCui ttum, kaa dam sung ih Christmas Ni mangbangzabik ah, inn zin ih ka mawttaw ka mawn lai ahcun lungawinak ruangah ka mitthli an tla rero.\nCui Christmas Ni, zingpit sunglawi ih ka fanaupawl lawngawi mithmai khal kha ka hngilh thei dah lo ding.\nA si ko. Kan dunglam kum reipi ih Demcember thla ahkhan Amerika Dingkhawm Ram, Indiana ramkulh ah vancungmi an rak um ih, Leeng Tumpi rawl dawr ah an rak ceng ttheu.\n(Christian Life Stories ihta)\nRevival Hrang Pathian Hman Mi Evan Robert\nKa Lo Hngak Ding (Part – 24)\non April 2, 2014 at 12:40 pm\nA tha taktak c a siar nuam ka ti na sa ve tam deuh in a um lai ah cunka siar peih lai


Chin Party CNLD In Pu No Than Kap Ca An Let – Vapual Auaw\nChin party CNLD cun an party hmin aiawh in Ralkap dinmi UEC thar meeting kaitu Pu No Than kap in Chin Party in ka suahnak a rei zo tiah a timi cu ca in an let ve ih Pu No Than Kap suahnak ca cu may 21,zan nazi 9pm lawngah messenger in ca an don fang thu an tarlang.\nCNLD cun “Ralkap dinmi UEC thar ih meeting kaitu ah Chin Party CNLD a tel tiah media pawl tarlangmi in kan rak thei. Kannih Chin party CNLD cun tui dinhmun ram buainak boruak ruangah UEC meeting kan kai thei lo ding thu cu may 17 ah UEC hnenah ca in kan rak theihter zo. Curuangah may 21 ih tuahmi UEC thar meeting ah CNLD aiawh in meeting kai dingah fialmi zohman kan nei lo timi cu Chin mipi kan lo theihter duh.\n“Cumi tlunah Pu No Than Kap in March 31,2021 in Chin party CNLD ka suahsan tiah a relmi khal may 21, zan nazi 9pm lawngah CNLD a suahsan duh thu cakuat cu Messenger lawngin kan hmufang. Pu No Than Kap ih bannak ca thawn pehpar aw in Central CNLD cu a rangthei bikin meeting kan ko dingih thurelcatnak kan nei ding a si,” tiah an ti.\nUEC thar meeting kaitu Pu No Than khal in UEC thar meeting cu Chin party CNLD hmin in kai a silo thu , amah bulpak in kai a si thu le a rualpi pawl cibainak a neih menmi a si thu pawl cu mipi simfiangnak a rak nei ve zo a si.


Covid-19 Ruangah Ei Le In Ding An Nei Nawn Lo Ih An Thirleng Le Bike Cu Milian Hnenah An Va Pawn Ciamco >>> – Meifar\nCovid-19 Ruangah Ei Le In Ding An Nei Nawn Lo Ih An Thirleng Le Bike Cu Milian Hnenah An Va Pawn Ciamco >>>\nMyanmar ram cu ralkap le Covid-19 in an nuai ciamco ruangah mipi in harsatnak phunphun an tong. Ayeyarwady Region, Pathein District, Ngathaing Chaung khua ah milian zet innsang pakhat in Pawn Dawr an ong.\nAn khuasung mipi pawlin sumpai an ṭul tuk ruangah an neihmi thirleng, bike le thil dangdang cu sumpai thawn an va pawn ciamco. An thil pawnmi pawl a thlennak ding sumpai khal an nei cuang lo ruangah alakin an pe kirsal thluh.\nThirleng 50 le bike 30 lenglo cu mipi in an va pawn, July 23 sun ah nan bill thawn nan thilri pawnmi pawl hi alakin ra lasal thluh uh tin thu an than, khuasung mipi pawl cu lungawi zetin an thilri pawl cu an va lasal ih an hnenah thirleng 7 lawng a tan.\nPawn Dawr neitu cu milian zet an si ih miharsa pawl bawmnak khal an pe ṭheu. Innsang nubik Ma Khin Mar Kyu in “Mi ṭhenkhat in an thirleng thlennak ding sumpai an neih lo ruangah zangfah in ra dil ṭheu.\nKa thinum a nuam thei lo ih ka innsang pawl thu ka rawn cu alakih pe kirsal thluh dingin rem an rak ti ve. Thu kan than veten pakhat hnu pakhat an ra la, ka diriam tuk. An pawnnak cahnah an run keng asilen kan rak pe vivo mai, kan hlu tin ka ruat aw” a ti.\nA Sumpai Hawlnak Thirleng (Rickshaw) Parah A Thi


Fala Hmel Tha Mariana Bridi Da Cosfa A thi - Chinland Today Media\nFala Hmel Tha Mariana Bridi Da Cosfa A thi\nJanuary 26, 2009 8:15 pm·0 comments\nBrasil ramih fala hmelttha duh umzet an thlir ning theilo mi, Mariana Bridi Da Costa kum 20 micu natnak khirhkhanzet a tuar ruangih a kut leh a ke an tansak hnuah tui zarhte niah khan a thi. Hi fala hmelmawizet kum20 mite hin natnak khirhkhanzet, Necrosis thisen Septic anti mi Septismia a tuarih. Da Costa hi kan dung December thlacem zawngah khan a zoh awter ih a tirah cun zun in thalo tiah hmuh asi. A natnak diktak an hmuhsuak hnuah cun rundam theiding ci a rak si nawnlo.\nA kut leh a ke an tansak hnu ah a pumpi khal zaisak asiih. A liamcia thlakhat hman a rei hlanah hi fala hmelmawizet Da Costa hin leitlun mawinak hmang ve ih lar leh hminthan khal a tumzet lai ah natnak khirhkhan cun a taksa mawinak leh a hmelmawi nak leh a hminthan nak duhum tak cu a ei sia ih hi leitlkun cu a liamsan ta asi.\nDa Costa hi nikum China ramih Miss Bikini International Competition ah khan 6 nak asiih, tidai leuh nak hnipuan hruh mawi ah 1 nak asi. Nikum ah khan Miss World hrilnak ih telding Brasil ram aiawh ih hrilmi ah 4 nak a raksi.\nSri Lanka Ralkap Leh LTTE\nSri Lanka cozah ralkap pawlcun LTTE pawl ih tawmruk nak hmun pawlcu an siim vivo ih. Mizan sun ah khan LTTE pawlih tawmkhawm nak hmunpibik Mulaitivu khal an laksak ngahzo. Sri Lanka ralkap pawlcun LTTE pawlih umnak tangsun an ram saklam ih ram kilthum nei deuh Peng 115 vuakvel ih kaucu an panlai rero tiah an sim. Sri Lanka ralkap hotu Lt General Sarath Fonseka cun LTTE pawl nuai cimit nak dingah kanhna 95% cu kan tthehzo a ti. Himi thuah LTTE lamcun ziangthu hman an rello ih an mahlam tantu Tamilnet Website cun Srl Lanka ralkap pawlcu LTTE pawl lawng silo in mipi vangtlang khal an that ciamco tiah an tarlang.\nVietnam ram laifang Quang Binh bialih Gianh tivapi ah lawng a pil ih minung 40 an thi . Quang Binh Police hotu Phan Thanh Ha in a simnak ah Hi lawnghi minung 12 lawng tothei nakih tuahmi asi nan minung 80 anto ih lawng in a tuarlo asi ati. Hi lawng pil ihsin minung 35 cu runsuak an siih minung 5 cu an hlo. Hi lawng Capt, hi thusuh dingah kaih asi.\nHamas Leh Israel\nPalestinian Tapung Hamas pawl hotu pakhat Ayman Taha cun Cairo khawpi ih Thuthangca latu pawl hnenah Israel thawi rualrem awknak Ceasefire an tuahmi Israel in Kumkhat leh a hrek leh Gaza pannak lamzin a hrek lawng awng dingih a timi cu. Hamas pawlin an pawmlo thu a sim. Hamas pawlcun Israel thawi an tuahmi rualrem nak Ceasefire derdai zetcu hngetkhohzet ih a um theinak dingah Israel in Gaza Strip pannak lamzin a khar micu a zatei awng dingin a nawrih cuihlei ah Israel in rualremnak ceasefire kumkhat leh a hrek ati mi cu kumkhat lawng si dingah an duhthu an sim. Tu ah hin Hamas pawlih ai awhtu leh Israel ai awhtu pawlcu Amos Gilad in Cairo khawpi ah rualremnak thuthlung hngetkhoh tuahthei dingah a buaipi rero lai ih . Egypt Intelligence hotupa Omar Suleiman ih hoha nakin rualrem nak thuleh thildang tulmi khal tawlrel rero lai asi. Israel cun Hamas pawlin ramdangih sin a thuptei ralthuam an lak ringring asi ah cun Israel cun Hamas pawlcu a kapsal ding a ti.\nMonmahan Singh Damcak\nIndia ram Prime Minister Monmahan Singh cu lunglam natnak ruangah tui kandung zarte ni zinglam nazi 8:45 ihsin zai asiih zanlam 8:55 ah Operation room ihsin nawrsuak asi. PM hi an zaihnu ah thatlam a pancak zetih tu ah cun harsat nak dang zianghman a neilo ih zumhnak in a cakzet tiah a mai bulpak Doctor K, Srinath Reddy cun asim. Dr K, Srinath cun PM hin a thei vetei hna tuanmai a duhthu a sim ringring tiah a simbet. A lung lamhna ttuannak khal a thacak zetih tuvekih a that vivo ah cun tuikar cem zawng lamah cun Siisung ihsin a suak menthei tiah asi.\nPrime Minister Monmahan Singh hin damcak ih suahmai a duh naksan bik cu Parliament Session hi Feb, 12 ih tan ding asi ruangah le India rampi Lok Sabha hril awknak ding thusuah March thla ni 7 hrawngih suahter a ttul ruangah asiih. Lok Sabha hril awkding hi April 18 ihsin May 20 karlak hrawngah an tuah zum asi. PM hin mizan sun khalah a sungkhat pawl a bia ih. A mah tuamhlawmtun Doctor pawl hnen khalah lungawi thu sim’n Aiims sizung hi cu sizung tha leh rintlak asi tikhal simin mitin kimih pantlak asi ati.\nUS President Barack Obama khalin tuisun ah Prime Minister Monmahan Singh hi a damzang dingih a duhsak thu a kuatih. India ram Republic Day lawmpi nak thucah khal a kuatcih ih Obama cun America mipi pawlin India mipi pawl hnakih rualpi tha leh duhsak mi an nei cuanglo ti an thei dingih a duhthu khal a kuattel.\nBritish Prime Minister Gordon Brawn leh Pakistan President Asif Ali Zardari khalin PM Monmahan Singh cu a damcah zamrang an beisei nakthu an kuatve. Pakistan Prime Minister Yousuf Raza Gilini leh Bhutan Lal, Jigme Khesor leh Prime Minister Jigmi Y Thinley khalin duhsak nak thu an run kuat ve.\nUS Vice President Joe Biden In Thuduh Tumlo\nUS Vice President Joe Biden cun President Barack Obama ih thurawn petu leh a mirinsan zetmi si lawng a tumthu a sim. Joe Biden cun CBS News Programme Face the Nation ih a sim nakah Dy President vekih a ruah awklo thu leh. President ih thutluk nak a tuah mi hmuahhmuah ih rawlawk a tumlo thu khal a sim.Asinan President Obama ih a rawnmi thu ah rin umtak leh rinsan tlakzet ih um a tumthu asimbet.\nPresident Bush hnuai ih Vice President Dick Cheney kha ram thil ziang tinkim ih rawlh aw paihtuk ah ruah asi ih. A thilti fuhlo mi tumbik cu Iraq ramih do awknak thuhla, Misual ih zummi pawl hrem leh thu zawihnit dan, leh Spy Programme pawlkha Dick Cheney ih tuahmi thluh ih ruah a si. US Vice President thar Joe Biden hi 1942 kumah Pennsyvania ah a suakih Kum 1972 ihsin Delaware Senator a sizo. A mahhi Cozah hmaisa ha khan America Cozah ih Committee pawimawh bik pakhat, Seneta Foreign Relations Commttee Chairman asi.\nMipi ih rinsan tlak si dingah cun Hotu cun mipi zohthim tlak ih diknak nun neih a pawimawh.\nOsama Bin Laden in France Cozah a Hro\nTaliban Pawlin Siangpahrang Tupa Thah An Tum\nCosta Rica Ram President Thar\nUS Lawng Ralkap Captain Run Suak Zo\nIndia in Russia Ralthuam A Lei Ding


In That Zik! - Chinland Today Media\nNovember 24, 2014 2:58 pm·0 comments\nLettu: Lal Lian Zual\nPalik ka si ih ka hna cu kum 14 lai ka `uan zo. In zirhdan a si hleiah ka hna`uan in a kentel mi a si ruangah ziangtik lai khalah ralringin ka um ringring. Mipi lungawi lo duhphawrh tivek tla hi buainak an tuahlonak dingah an dungin kan thlun `heu. Anmah khalin an tum cia si lem lo, ziangmaw titi ih buainak tuahih an ban `um tla a um ve hnuaihni. Mibeidawng thin-aithawkin senpi umnak ih buainak an tuah ciamco cang khal a um. Hivek can ih pawimawh emem cu vaivuan lo ih thindaite ih um a si. Kan vaivuan pang a si cun buainak tifel loin kan bet sawn ding tinak a si.\nKiltu Aiah Tuartu; Misual kutthlak tuar runtu ah ruataw in, ziangtik can khalah kiltu thinlungpu ih ka um laiah, zan khat cu kiltu aiah tuartu dinhmunah ka um ve ta tlat mai! Kiltu ih ruataw Pathian hrimhrim mamawhnak nei lo cun Pathian lo cu kiltu dang ka nei lo ti ka theifiang ve ta.\nKa ihnak khan ih thithlepih ka ihthah lai cu ka nupi `awng awn cun in `hang lualli. A `awng mi cu, “Ziang a cang, John?” ti men a si nan thinphang le mak tinak aw a tel ruangah ka harh lohli. Ka fapa kum 17 mi John cun, “Aw..si..” ti lo cu `awng dan ding a thei lo. Ka hun zoh cu ka ihnak khan pindan sangka ah John cu dingin a ra lang. Cuih zan cu a nau kum 15 mi thawn `halai khawm ah an khawmaw ve ruangah an ra tlun phahah an maw`aw in thil a su pang simaw ah ka ruat men.\nJohn cun a dunglam cu in kawhhmuh i, a dungah cun a nau Beau cu hmaituam mi pakhat hin a lu cu a meithal thawn a rak sawh cu ka hei hmu. Cuvek cu palik `awngkam cun, ‘inn ih luhhnawh suamawknak(home invasion robbery)’ kan timi cu a si. Suamhmang tawn ciocio ah cun thih `ihnungbik phun suamawknak kan tawng ti ka theifiang hngal. A thupten, kan theih lo laiah kan thil ruk an tum lo ih kan um lai, kan mithmuh rori ah kan thil neihpawl lakih a `ul cun kanmah khal mi thah an hreh lo ti a fiang. TV le CVR tivek hleilo zianghman kan neih lo thu sim sehla an zum pei maw? Rak zum lo ta sehla ziangtin in tuah ding?\n‘Ka meithal la thei hleuhhli sehla cun aw…’tiin thu ka ruat. Lak thei dan khal a um men thei. ‘Aih cuvek a ci lo. Keimah lawng ka si lo. Ka nupi fanaupawl in an thih phah thei’. Curuangah an ti mi pohpoh tuah cu a fimthlak bik ding. Hivek suamawknak ih thi le hriamhmapu an um `heunak san cu an suam mipawlin an rak do ve `heu ruangah a si ti ka thei zo. Curuangah an duh vekvek an tuah thei hi a dikbik ding.\nZial ah Bawk Aw; Hmaituam cingih ka fapa puakruk thawn sawhtu kiangah cun midang hmaituam tho hi a rawng lang leh ta. Theih tumih zoh an hua, thei vekih kan um pang cun an thingphang ih an duh hnakih hla an feh dingih in that mei thei a si. Curuangah fiang takih an hmel zoh lo vekih lang cu ka tumbik mi pakhat a si. Kan fapa pahnih le kannih nupa cu khan pakhatah cun in retkhawm ih a kim lo cu kan fanu kum 12 mi pindan dangih it Nicole lawng a si. An hmuh tikah ziang a cang ding? Insangih cuvek hawn tawn cun ka insangpawl hrangah cun ka thinphang nawn. Ziangmaw pang menah kan zate ih thi thei kan si si. Ziangkhal cang sehla Khrihah kilhim kan si zo ti ka theihnak cun ka thla a muangter nasa. Cucu ka hnemawknak um sun cu a si thlang mai.\nMeithal kengtu sawn cu, “Zialah bawk aw” i ti hrukhro. Cutin phar le ihkhun karlak zialah cun ka hawn bawk zuarzi. Tlangval pawisa duh menmen in in suam lo, palik in misual kan tuah vek cekci in in tuah ruangah an vawi khat tinak a si lo ti a fiang. An thiam tuk. A meithal cu ka hawn hmu zuakzi ih Magnum .357 simaw .38 si vekin ka thei. Meithal `ihnung ngaingai a si. Ka bawkkhup lai cun misual kut le ke `awnnakih an hman `heu Tape- hnang (duct tape)dirh awn ka thei ta. Meithal keng lo sawn cun ka kut dung lamih `awn le erhnak le ka ke erhkhawmnak ah a hmang. Ka hmur a rawn erhpit hngal fawn.\nHivek an tuah sung hmuah cu an kut-rin a lang lonak dingah kutbun an bun `heh. An sulhnu an thup thiam hleiah an vaivuan miah lo. An nehsawh lawlaw.\nMeithal Awn Thupnak Lukham\nBawkkhup ih ka um hnu ah ka lu cu lukham thawn an rawn khuh thlang. Hi khal hi Training-nak ih kan zir cia mi kha a si. ‘Misualpawl hin an mi thah cu lukham an dam `heu, cucun meithal awn a thup hleiah thisen `ekdarh ding a kil’ tiih misual neh zawtnak dingih kan rak zir `heu cu keimah in kahnakah an hmang zik thlang. Lukham dang pakhat a thuah bet deuhdeuh sapbai!! Ka cang pang cun ka nupi fanaupawl in an tuar zik ruangah hngah mai lo cu ti theih dang ka nei lo.\n‘Kun te hen” tiin Danice cu an hawn hro khurkho. Pakhat in a t`emt`awn lai cun pakhat in kapthat dingin in hro camcin. Danice an phuar hnu cun ka fapa pahnih khal an phuar ve ti an thawm in ka thei mai.\n“ Mi ra leng ding an um maw?’ tiin in sut ih kei cun an um lo thu ka sim. Ka hmur an erhpit ruangah ka `awng an thei thei lo. Ka hmur cu an hawn phawih hnu cun kan thawmah khatlam ih it kan fanu Nicole cu a `hang dingin a rung lut pang ding ka phan ruangah dimte in, ‘An um lo’ ka hun ti.\n“Khawiah na pawisa bawm”\nA umnak ka sim.\n“ Khawiah na sui `hi” tiin Danice cu an sut leh in.\n“Pawhdawh tlun tabik ah”\nA neitupawl cuti cang thei loi kan bawkkhup lai cun thinphang lo le muang ememin kan inn sungih thil mankhung pauhpauh cu uluk takin an hawl thlang. An duhtawk an ngah hnu ah, “ Na zunghruk ka phawih thei lo ahcun na kutzung thawn ka tan ding” ti thawm ka thei. Danice cun a hmur erhbeh `awng thei mumal lo thawn fiang lo takin , ‘Na dirh phah in merh aw” a hun ti hnuaihno.\nMeithal kau awn ihsi cun meithal keng sawn cun a meithal cu kah mai theihin a ret ti ka thei. Reilote hnu ah, “Hinah nauhak pakhat a rak it ziar a si hi” tiih an be-aw ka thei. Nicole ih it cu an hei hmu ngah ti a fiang, ka `ih vek cekci in thil a cang thluh ti ka theih tikah ka mang a bang nasa.\nKa fanu cu an kawk hmaurhmo, “Bawk aw” tiin aw hrang takin thu an pe. ~apin a dodal dingih thil a pawi thluh pang ding ti ka phang nasa. “Bawpa vaivuan lo dingin bawm aw” tiah thla ka cam. Asinan vanneih thlak takin Nicole cun thu a awih mai a si ding thawm a um nawn lo. Thilerhnak tape hnang an hik awn ka vun theih cun kanmah vekin Nicole cu an phuar ti ka theih tikah ka thawpi ka suah hlunhlo lehlam sawn.\nThlacam Mai Lo Cu\nPalik ka si ih ziangtik lai can khalah ka nun hi sual do ih neh dingin ka man ringring. Cuih ruahnak cun ka nunphung a uk ih ka hna`uan khalah nasa takin ka hlawhtlin phahin ka thei. Tui ‘umah hivek thil hi keimah rori parah a thleng thei ding ti ka ruatsuak dah lo. Police…ka ruatsuakaw ih hiti thil an hawl vivo cun ka palik tacik an haisuak tengteng ding! An hmuh pang cun misualpawl cun palik tihrimnak hrimhrim khalah kan insang parah ziangkhal tuah an duh ding…Palik nunphung ka rak zir dah mi ihsin ziangkim ka theithiam cia `heh. Sihmansehla ti thei zianghman ka nei lo. “ Bawipa ti thei ka nei lo, in humhim aw” tiih thlacam mai cu ka ti thei umsun a si.\nPakhat ra lut awn thawm ka thei ih ka bank card le ka wallet (pawisa bawm) a run keng lut. Ka PIN number in sut ih ka sim. A theisual ih ka simsal., “Pawisa va laksuah kan tum ding ih na rel sual pang cun na thi si mai” in hei ti bet.\nKhawiah ha na Meithal?\nPakhat cu a feh hluthli ih a reh reprep. In kiltu cun a meithal cu khat tawkin a kau awn leh t`hukt`ho t`heu. Ka sungtepawl t`ih phang au-awn ngai a nuam lo nasa. Cuih hnuah pakhat a ra lut ih ka kiangah ngawi khiaukhi in a din hnu ah, “…Palik na `annak kum ziangzat a ti zo?” i run ti cutci ta. Ka tacik (badge) an hmu tinak a si. Ka meithal an hawl tengteng. Ka meithal 40 Caliber Glock kha, an hmuh tikah cun ka meithal rori thawn in kap that a si mai. Ziangah maw? ka meithal cun ka insang zate-in in kapthat ding ih ka meithal cu ka kutah in humter ding. Cutin ka sungte cu ka kahthat hnu ah kleimah le keimah ka kapthat aw tivekin an langter thei thlang. Ka t‘ihphan mi zate a thleng dik vivo thlang!!\n“Na meithal khawiah..?” Ka zum vek cekci. Ziangtin ka tuah ding? Thuphan sim ningla cutin can malte tlaiter sehla teh? Si lo. Thungai lawng sim hi a dikbik ding.\n“Thlalang sir…ka taikhap kiangah a si ka zum.”\n“Thuphan na per ciangbal. Kannih khalin ka zum ih a rak um lo”\nKa Can a Cem Zik\nKa thei lo ngaingai. Ka hun ruatsal. Ka rak tisual ngai. A hlan ih trainging ka neih ihsin ka maw`aw hnuai ih ka ret ka lasuak hrih lo ti ka thei veten ka sim hngal. Pakhat cu a feh hngal ih reilote ah, “Hinah ka hmu” ti cingin a ra lutsal. Ka zum vekin a dik vivo si!! Cuih awthawm cu milai aw thawm ka theih netabik a a si men thei. Asinan in that hrih lo…!\n~awng Thlamuan Thlak Lo\nAn duh vek an ngah hnu cun an hotupa cun, “Ka feh leuleu. Ka feh tik le kan feh hnu minit 10 ah palik na fawn dingih an ra lo runsuak mai ding” i ti ta mai. Ka nufapawl cu an thaw a suak huaihi. Asinan kannih palik hrangah cun thlamuan um lo nasa. ‘Hivek misual in in hnemnak hi zum lo ding. Buainak tuah loih hnangam takih in umter hnu ah mi thah an duh ruangah’ ti a si. Cutin ka can cem a nai ti ka zum hnget sinsin.\nCuruangah cang ding cun tu hi cang tikcu cu a si. Pabik ka si ih hi insang hotu ka si ruangah anmah kilhim cu ka `uan vo hrimhrim a si. Kan zate in thih hngakin hinah dunglam kut t`emt`awn kan si si.\nBawipa na kutah\nIn that zik rori ih ka theih cun ka thin a hung pit uk-o. Ti thei mi ka nei lo. Pa-awkter ih do ve cu kan trainging-nak ah a `angkai lo ti kan rak zir thluh zo si. Beidawng tak cingin, “ Bawipa na ta kan si. Na kutah kan um. Na thu thu…” tih mai lo cu rel ding dang ka nei lo.\nInn hnuai lamah maw`aw retnakah thawm ka thei. Car nunter awn ka thei bet. A awn ihsi cun keimai maw‘aw awn rori a si. Keimai Van maw‘aw cu an ru ih an tlansuahpi rori ti a awn ihsin ka thei thei. Cuih hnu cu a reh khepkhep.\nNgam lo cing cun ka hun cang ih ,”Nan um kim maw?’ tiin ka hun phun siapsi. “Ka pa, kan um `heh ko” titu cu ka fapa John ih aw a si. “Cang hlah uh, an ra kirsal thei hokhaw” ti ka sim hai.\nThawm dim emem cun ka hun to. In t`emnak ka hun phawih ih khua ka hawi vel cun suamhmangpawl cun in tlansan thluh zo ih ka theih ruangah ka hun ding. Kan inn ah cun ziang thang ha an kam ti kan theih lo ruangah zamrangten kan tlansuak ih kan inhnen Flewelling tei inn ah cun kan tlanlut hngal. Cutawk ihsin palik kan fawn hngal.\nHmun ralmuangah cun ka thunei in lairel khal ka thiam leh zutzo nasa. Sikhalsehla dinhmun a hun siat taktak cun thuneitu ngaingai cu Pathian sawn a si ti ka theifiang thlang nasa. Curuangah ka thil thlirdan cu a thlengaw hngal verver a si.\nPalik hnenih kan theihawkter hnu cun ka puzawn tei inn ah ka `hawnaw hngal. Kan inn cu a zate in misual kutneh (criminal scence) a si ruangah an zohhliah thluh ta a `ul thlang. Cuti an zingzawi thluh hnu cun misual cu kaih hngal dingah ka ruat. Asinan an kaih lohli thei lo ruangah nuam ka ti lo lehlam nasa.\nPhone thawn mi ka biak laiah ka pizawn cun inn hmaiih palik Car ding a hun hmu ngelcel. Palik pakhat cun tlangval pakhat cu kaiin maw`aw sungah a tul lut lai ka hei hmu. Ka fale cun sangkate puanzar phen ihsin an hei zoh ih, “Khipa cu in suamtu lakih pakhat a si rori” a ti ta mai.\nA mak nasa, in suamtu lakih pakhat cu ka pizawn tei inn hmaiah cun sualnak dangpi thawn an kaih lai cu ka hmu cu a si ta mai. Pakhat an kaih hnu cun an hun dawp ih reilote ah an zate cun an kai thluh ta mai.\nA maknak emem pakhat cu thut`henak zungih feh t`ul loin anmahte an phuangaw ih an sualnak hrang dan vekih hremnak pek hngal an si. Phuangaw lo ta pang sehla in suam laiah khan an fimkhur tuk ruangah kutneh le zianghman kan inn ah khan hmuh theihin an tan fawn si lo, a buaithlak nasa ding. A tawizawngin hivek thil sual tuahnak le suamawknak hi leitlunah a tam nasa `heu. A zingzawitu ih t`an cang khal tampi ka nei ve. Tui t`umih kan tawn mi hi thil danglam le mak khal a si lem lo. Asinan zirlai namen lo in tan ta a si.\nPalik theihnak ihsi cu hipawl hi ka rak thei zo. A sangsang ten a ra cang ding mi rak zumdan ka tuah thei. Asinan a tuartu lam theihnak ihsin ka rak thei dah lo. Hi vek buainak hi ka neh thei le ka tifel theih maiah ka rak ruat `heu, asinan ka tifel thei remrem lo, palik si khalin umzia a um lo cang a rak um ti ka theisuak. Cuhnak hmanin pacang`ha tiaw ve si hin thlacam ti lo cu ti theih mi pakhat hman kan neih lo ni hi a rak thleng thei ti ka fiang tuk thlang.\nKhaih suamhmangpawl khan in suam si hmang ka rak ti ih, asinan in rak suam lo. Thuneitubik hmang ka rak tiawk t`heu kha thuneitu ngaingai cu Amah a si ti kan theih theinak dingah in zirh dingin Pathian in khai suamhmangpawl kha a rak thlah sawn a rak si. Cuti rak si lo ta sehla hi thu ngan thei dingin ka dam nawn lo ding.\nHminsin; Senhri Megazine ih suah zomi a si#\nSAN-TILUAN (Refugee San)\nSannak A Nei Lo Mi Thusutnak???\nDAWTMI KA FAR : By- Salai DL Senling


Bualpi Khaw Thu Thlirsalnak | VCTH\nBualpi Khaw Thu Thlirsalnak\nHome » Thlirnak » Bualpi Khaw Thu Thlirsalnak\nBy vcth on September 9, 2016.\nBualpi khaw thu ah hmuh dan phunphun a um ih tu ni tiangah cozah lam mawhpuh na, mipi lam mawhpuh na ti in online par ah siar ding tamzet hmuh rero a si.\nBualpi thu ah hin ruah ding a um mi cu, hi khua an dinnak hi cozah hlun lai ihsin a si ih cozah thar khal in a lungkim thu a langmi cu Chin State Government Minster pakhatin Bualpi khaw mipi pawl a tlawn ttum ah cozah in umnak cin ramri tuahmi ah an um thei thu, cu lo dang hmun ramri nor nawn lo dingin a sim hai ih an khua hmin khal ah Bualpi siseh tin a sim. Bualpi hi hmunram nuamzet a si ih inn tamzet um theinak khal a si. Hmailam Chin ram hrang khal ah um theinak ding hmun nuamzet a si ih lamzin pehtlaihawknak khal a olsamzetmi hmun a si. Asinan tu ni ah Chin cozah mipi um thei lonak hmun a si, cozah thingram a si ti in a um mipawl cu an inn pawl an nor siat sak thluh tik ah ramsung Chin mipi lawng si loin ramleng um Chin mipi khal mangbang riahsia in a um an tamzet.\nChin miphun hi a nungmi Pathian betu kan sivekin pakhat le pakhat duhdawt aw ding, zawnruah aw ding, bawm aw ton ding ti pawl hi kan thupi a si. Milai dan hi cu Chin cozah in Chin mipi parah a tuah mi zohtik ah thin a nuam thei lo lawng si loin riah a sia! Cozah lam in mipi pawl hnen ah ralrinnak cu vei 3 lai an pek ko, sihmanseh cuti ih an siat ding thotho a si ahcun a pekte ihsin a ttuldanvekin thazang thawn inn pawl sak thei lo dingin khamsehla hivek din hmun khal hi kan thlen lo khal a si men thei. Cozah lam khal in mipi pawl ih ttul mi pawl theihsak in an tul mipawl cu tuahsak thei sehla cu cucu cozah pitling pawl ih tuahdan a si ih mipi khal in cozah hi Nu le Pa vek rori in hmailam khal ah rinsan an tlakzia an thei fiang vivo sawn ding khi a si.\nSikhal sehla tu ni ahcun mipi lam in cozah hi Nu le Pa vek ih rinsan ding cu sim lo, ral vek sawn in a hmu aw tikah kan mah Chin miphun le miphun sungah lungrual lonak tiang a suahpi vivo ding ti hi ruahtlakzet a si. Hi Bualpi thu ruangah mipi tamtak khal in cozah hi an hmu sual vivo a si. Curuangah Chin cozah in hmailam ah mipi hrangah hna tampi a ttuan theinak ding ah mip thazang thotho a ttul ding ruangah mipi pawl ih hmuhsualnak pawl cu thatnak lam in hmala hramsehla cu a tha sinsin dingmi a si.\nThunetnak ahcun Chin miphun in kan ram sung ih mipi ttul mi khaw thar din ding thu ah, cozah zanthing loram thu ah, leisung suak thu ah kan mah Chin mi rori in lairel theinak kan neih lawng ah Chin mipi ih ttulsam mipawl cu zamrangzetin kan tuahsak thei ding a si. Tu ahcun khaw thar din ding khal ah, tlawnginn sak ding khal ah lamzin tuah ding khal ah bahu cozah hnen ah siannak thu pek a um lo ahcun Chin cozah khal in Chin mipi ih ttulsamzet mi khal an tuah thei dah lo ding ih cutin Chin mipi sung ah buainak hi a suak thei ring ring a si. Curuangah hitivek mi sakcia mi inn pawl hi daan lo ih an um hman ah siatsuahin buainak pawl hi Chin cozah khal in hmailam ah tuah lo hramsehla, cuhnak tha sawnin hma a lak thiam ding khal hi mipi lam in kan ruahsanzet a si. Ziangkhalle tu ahcun inn siat tuar mipi pawl hi ei in ding an nei nawn lo, umnak ding an nein awn lo, siivai, puantom tiang an ttul tik ah Chin cozahin zangfahnak , lainatnak thawn kan mipi mangbang ih a tuar mipawl hi bom lohli sehla cu lungawinak mitthli loh thei loin a luang ding ih huatawknak, dokalhawknak le relsiatawknak pawl cu a luangmi mitthli in hmuhbanlonak ram ah a luanpi ding ti cu mipi ih saduhthat a si ti ruahsannak thawn….


Police In Motor Thlalang An Sutkuai Ih Naute An Runsuak, Asinan Naute Lem Arak Si – Meifar\nUK police pawlin motor thlalang an sutkuai ih motor sungih um naute runsuah an tum nan naute ngaingai arak si lo ih naute lem robot doll arak si. Motor neitu Amy McQuillen (kum 36) in naute lem cu a fanu kum 10 mi Darci ta a si, Christmas laksawng a dawngmi a si a ti.\nA fanu Darci thawn bazar an kai ih a fanu in naute lem cu a cawi paih nawn lo ruangah motor sungah ava ret, motor tokham parah a toter ih seatbell a hrentang hnuah bazar an va kai. Bazar an kai hnuah an motor kiangah an va feh ih mipi an rak tam zet ih police pahnih in an motor thlalang an sutkuai lai cu an hmu ih an mangbang tuk.\nAmy in police hnenah, “Ziangthil a thleng?” tin a sut ih police in motor sungah naute suak pekte an taan, daithlan thubuai a si arak ti. Amay in “ka fanu cu ka kiangah a um si” a ti hnuah motor sungih naute cu an la ih naute lem a si ti an thei, police pawlin ngaithiam an dil ih an motor thlalang tuahnak dingah £264 bill an pe.\nPolice nunau in, “Nu ka si ve ih ka thinphang tuk ruangah motor thlalang cu ka sutkuai lohli, kiangkap um mi ṭhenkhat in motor sungah naute an taan ih a cang rero lawk nan a cang nawn lo’ tin an rung report ruangah hitin kan cangvai lohli” a ti.\nPolice ṭuanvo neitu in, “Report-tu an um ih hiti vek boruak a thleng ahcun thilumdan zingzoi hmaisa loin naute nunnak sawn an ruat thupi ruangah hitin an cangvai lohli tin an sim thei. Amy McQuillen in naute lem cu minung ngai an bang ko nan hitin thil a thleng ding ti cu ka rak zum ban lo a ti.\nHimi Zuk Hi Thla Ngaingai An Ti


Hi pawl hi 'Duhdawtnak diktak' tiin kan ko (10) - IHBURLEN\nHi pawl hi ‘Duhdawtnak diktak’ tiin kan ko (10)\nSeptember 15, 2021 admin CAHRAM 0\nA thiang le fekmi duhdawtnak diktak hin thinlung le taksa damnak a thlen, tiah mithiam pawl in an sim. Pakhat le pakhat pomawk, hnamawk, kuahawk hin thinlung a zangkhaiter ih hnangamnak, diriamnak pawl mi a pe thei.\nDuhdawtnak diktak cu a tanglam ṭhen (10) in a ṭemkhawm.\n1. A sur a sa tuartlangnak:\nDuhdawtnak hin ziangkim tuartlangnak a khihhmuh. Nom caan, lungawi caan khalah nuamtlang, lungawitlang ding a si vekin harsat mangbang caan khalah tuartlang ding a si. Ruah sur, ni sa hnuaiah nun hmantlang ding a si vekin hringnun zalam sok so khalah fehtlang ding a si.\n2. Tuahnak in langter:\nDuhdawtnak cu kaa lawngih simawk men si loin tuahnak in langter a si ṭheu. Kaa in vei thawngkhat ‘ka lo duhdawt tuk’ ti si in tuahnak samphang tia hman a tel lo ahcun cui’ duhdawtnak cu ruah pai lo, mero zam vek men a si. Duhdawtnak diktak cun a duhdawtmi hrangah ṭongkam men hnakin tuahnak in a langter sawn ṭheu.\nPakhat le pakhat duhdawtnak hin hruang kulh a nei ih cumi hruang kulh sungah a duhdawtmi cu a tlanglengter. Hruang leng a lan ding khi a ngai ngam lo ṭheu. Himi ruangah khuahkhirhawk tuknak a si cuang loih an pahnih lungrual in duhdawtnak hruang kulh sungah an khumaw tar men. Buainak an nei lo.\nKoprem zaten hin duhdawtnak tahfung a bangaw lo men thei. Asinan khat le khat thazang pekawknak, theihthiam zawnruahawknak, ngaithiamawk tonawk tivek lawngte a duhdawtawmi taktak cun an nei tlangpi.\n5. Lungkhat thinkhat:\nThinlung dangdang nei, zawh duhmi lamzin bangaw lo khi rei an remaw thei dah lo. Asinan duhdawtnak diktak neitu cu an hmuitinmi a bangaw ih an fehtlang, an kekar a rualaw ih thinkhat lungkhatten an nun. Hlawhtlinnak khal an hmu rori.\n6. Ṭuanvo laktonawk:\nA kopremmi duhdawtnak diktak neitu cun khat le khat ṭuanvo an laksakaw ṭheu. Pakhat a damlo asile a damtu in a tuamhlawm. Pakhat ih poihaimi pakhatin a tawlrelsak. Pakhat a beidong asile pakhatin a hnem. Pakhat a lungawi asile pakhat khalin a rak lungawipi ve. Pakhatih nomnak kha pakhatih ṭuanvo laksakawk khi duhdawtnak diktak a si.\n7. Sinak vekih pomsakawknak:\nDuhdawtnak diktak cun a duhdawtmi khi thlengh danglam tum ciamco hnakin a sinak vekvekin a pomsak men. Zohman mi famkim kan um lo ti theiaw in a duhdawtmi parah a phut sang dah lo. Minung hi ‘cet’ kan si lo ti a thei ih a duhdawtmi kha cet men bangin a sor dah lo.\n8. Duhdawtnak hi dawngte puah men a si lo:\nDuhdawtnak diktak cun a duhdawtmi kha thinheng dingin, thanau dingin, ngoltau dingin a puah dah lo. I hua vang seh, tiin a duh lozawng khalin a um hrim dah lo. Duhdawtnak cu a hngetkhoh tuk ruangah sawihnin ciamco a tum dah lo.\n9. Tuahtlang, ṭuantlangnak:\nDuhdawtnak diktak cu a dangdangah ṭhenaw zelzel loin thil an tuahtlang ṭheu. Pakhat a khawm ih pakhat puai hmun ah a feh tivek a si lo. Ziang hmuahhmuah tuahtlang a remcan lo hmanah thil hminsintlak deuh lole hna pakhatkhatah lungrualtei’ tuahṭuantlang khi duhdawtnak diktak ih hmuithlam pakhat a si.\nDuhdawtnak diktak cu a duhdawtmi hnuaiah sal vek rori in a tangdor ṭheu. Thuneihnak ah, thuṭhencat ṭul ah a duhdawtmi ih an a ngai hmaisa ṭheu. A duhdawtmi ih remti le duhdan khal a pomsak thei ih a duhdawtmi parah thuneih a tum dah lo. Cutin an karlakah buainak a suak dah fawn lo.\nKut den bomb an test laiah a puak ih PDF mi 2 an thi\nTime Magazine in mipi ciahneh theinak huham nei minung 100 a hrilmi ah Myanmar nunau 3 an tel


Chindren of Light and Children of Darkness - Hre Mang\nChindren of Light and Children of Darkness\nENGFA LE THIMFA\n(Children of light and children of darkness) Sunglam thlarau THIM/ENG tahfung pahra:\nLeitlun cu sualthim thuneihnak ih ukmi khuh mi a silai vekin mi zokhal nitin thim nunphung (dark principles) maw eng nunphung (light principles) thawn ka nung ti cek fel awknak hrangah a hnuailam tahfung pawl hi theihnak mi bawmtu an si. Thim le Eng thlarau hnuai ah a cangvai mi lamzin pahnih a um: a hnuailam tehfung thawn nitin nun zoh tikah Eng hnuai ah maw, thim hnuai ah ka cangvai rero ti theihtheih asi\n1) Thlarau lam tthansohnak tehfung:\nBiaknak, thlarau lam lamzin phunhnih:\nTHIM: Mah le mah tha sinsin, thianghlim sinsin in theih awknak le midang mah hnakih fel lo pawl hmuhsual le nautat zohniamnak, Pathian mizia rahsuah mi um lo leitlun sakhua biaknak ih cangvaihnak, thawi nak pawl. Duhdawtnak hnakin mah le mah lakhran awknak, sakhua cangvaihnak a hring suak.\nENG: Thlarau lam thangso in Pathian thianhlimzia hmuh fiang sinsin asi tikah mai milai mizia bawrhhhawlh zia hmuh fiang sinsin asi, cutikah Pa Pathian duhdawt zangfah lainatnak ih thukzia le sanzia, a sunglawi mangbangza Pahtian zangfah lainatnak cu mah vekin sualnak sungah a rak tang rero tu midang pawl khalin co ve hai sehla ti duhsaknak ttang sung ihsin a irhsuak. Tangdor nun, nunthianghlim, a hringsuak ih Pai duhdawtnak cu thlarau mi nun ihsin a luangsuak.\nFarasi pawl thlarau thansohnak kha Thimlak fa an rak si. Pathian Thlarau in nun a thlengmi le a ukmi pawl nitin nunah Pathian mizia a lang vivo, duhdawtnak, nun thianhlimnak le thiltha tuah rahtha a hring suak.\n2)Theihnak ah thangsohnak\nLeitlunah theihnak zirnak a thangso vivo vekin theihnak ah thansoh tikah lamzin pahnih:\nTHIM: Theihnak in midang zuamtainak, Pathian thu hnuai ah tuhlut aw thei lo, midang hnakin thei deuh si duhnak, pawlkom le mibur lakah upa si duhnak, midang thawn thurual thei lonak, milai cawimawi duhnak, Pathian thu hnakin milai ruahnak ah hngat awknak, porh awknak pawl a hring suak. Cuvek theihnak cun milai porh awknak a hringsuak ih mai theihmi hnakih tam sim duhnak, mah hnakih thei sawn le fimsawn pawl dodal duhnak, rem awk lonak a suahter. A rahsuak mi zate kom le a siatsuah mi, thiltha a kham/dal mi kom tikah ni a tlak tikah a siatsuah mi a tam sawn ringring.\nENG: Theihnak in Pathian sinak le a thil sersiam pawl hi sersiam mi milai damsungah theihcawk le zir cawk a si lozia a hmu suak ih tangdor nak in Pathian thu hnuai ah a up aw sinsin. Cuticun Pathian hriak thih, kiangkap milai kum upa le tuanvo kaitu upa siseh cozah le vengsung mipi nun thuthlung pawl thu hnuai ah tangdor nun a neihter sinsin. Cutin zir duhnak thinlung a nei sinsin ih nitin hmuh ton mi ihsin Pathian in ziang izirh duh ti ruatin harsatnak le lungawinak karlak ihsin a zir ringring.\nThim fate pawl theihnak lamzin zawh tu pawl hi mah lemah thei tawk in an ruah awk tikah Pathian Thlarau ih zirh le nunsim theih lo mi an si.Cutin thim fate pawl theihnak cu mitcaw vaktawi vek an si tikah milai theihnak in thiltha ti ah an ruah mi an tuah tikah Pathian ruatsak mi thiltha bik cu an milai ruahnak ih “tha timi” in a lamzin a dal theu. Eng fate theihnak lamzin cun tangdornak, zir duhnak thinlung a hring suak ih Pathian Thlarau kaihhruai nak hnuai ah nitin thinlung tangdor in a zir ringring.\nNa theihnak fimnak in tangdornak le zir duhnak thinlung a lo neihter maw, midang hnakin tha sawn vekin na thinlung a lo puamter porh awk ter sawn? Milai ruahnak ih theihnak in “thiltha” timi pawl hi Pathian remruat “thil tha bik” siatsuah tu, lamzin daltu an si ringring.\nMilai le milai sunlawi, upat, cawimawi awknak leitlun milai in an hawl dan lamzin pahnih:\nTHIM: Milai mibur, mipi, pawlkom, vengsung cawimawi, upat, sunlawinak hawl tikah milai talent a phunphun hmang in siseh, midang siatnak, thangsiatnak, zuar thlainak hmanrua hmang tahrat in siseh thuphan cawhpolh thawn sumpai thilleri canpual tha ngah nak in siseh bum awknak, lamtang tuah awknak ah siseh a phunphun in milai cawimawi, sunlawi nak le dinhmun canpual tha hawl asi. Ziangvek hmanrua khal hman asi. Thim fate, milai sunlawinak hawltu pawlih hmanrua le lamzin asi. Cutin a tlak mi sunlawi pek duh lo nak, iksiknak, le a dikmi sunlawi tlak sunlawih si loin lamtang tuah awknak le mai tanghai hmakhua sialnak in leitlun milai cawimawi awknak hawl asi. Anmai duhmi cawimawi nak an ngah lo hnak in senpi vangtlang thatnak ding khal sisehla an dodalih an siatsuah ringring. Thim fate leitlun mi pawlin cawimawinak, sunlawinak, hminthatnak le milai diriamnak, lungawinak an hawl dan asi.\nENG: “Zaingtinkim Pathian hmin sunlawinak ah tuah” asivekin ziangkim cu Pathian hmin sunlawinak in cuai thlai ringring asi. Milai cawimawi nak si loin Pathian cawimawi nak hrangah ziangkim tuah asi. Ziangkim a tha le tha lo cu “Pathian hmin sunlawi nak asi maw?’ timi tehfung thawn cuai thlai ringring asi.\nPathian Thlarau in a ukmi Pathian fate pawl cun ziangtinkim hi Pathian hmin sunlawinak hrangah tuah asi ih satan hmanrua hmang tahratin ngah mi cawimawi nak cu Pathian co hlan tlak asi lo ti an thei ih an hrial.\nThusimtu pakhat in “Milai le Pathian karlak daltu bik cu Pathian in milai hnenah a pek mi thlawsuah asi” ati. Pathian in mi zokhal a danglam mi, midang thawn bang aw lo thlawsuah in pek cio. Pathian pekmi thlawsuah hman nak zoh tikah milai phunhnih ah then theih asi:\nTHIM: Midang namthla tu\nThalwsuah dawn mi thilleri, canpualtha, fimnak thiamhlei mi, le thiltha co mi pawl hi mah le mah porh awknak, midang hnakin tha cuang, felcuang, fim cuang, vekin theih awknak, midang namthlak, nautat, hmuhsuamnak ah an hmang. Thlawsuah an dawn mi cu midang in co ve lo dingin siseh midang pawl cu anmah hnakih tamsawn le thasawn canpual le thlawsuah an dawn lo nak ding, an dinhmun humhim nak ding hrangah an thlawsuah pawl an hmang. An dinhmun tuahthat sinsin nak ding hrang lawng ruat in an thlawsuah dawn mi an hmang.\nENG: Midang tunding tu\nThlawsuah an dawn mi co mi cu midang tundin nak hrangah a hlawkpi tu dingin an hlawkpi nak ding can le hmun poh ah an hmang. An co mi thlawsuah cu midang in co ve hai seh ti duhsaknakin midang hnenah thiltha lamzin le canpual tha an hmuh, an pe, lamzin an sialsak. Midang hrangah an nungih an thlawsuah dawn mi cu midang hrangah an hmang.\nZiangvek in Pathian pekmi thlawsuah na hmang timi in zo na si ti a simfiang thei. Pathian thlawsuah pekmi cu porh awknak le midang nautat hmuhsuam nak ah na hmang asile “Porh awknak dungah siatnak in dung a thlun” ti mi na parah a thlen hlan ah na zir awk lohli a tha. Pathian thlawsuah na co mi midang tundin nak hrangah na hmang asile Pathian hnenah cawimawi nak pe aw la ziang na ngah ding timi hnakin na co mi neih mi thlawsuah kha zo in a hlawkpi ding timi kha zoh ringring aw la a hlawkpi tu ding hrangah hmang sinsin aw.\nNitin hmunton mi lakah canpual tha hmuhton tikah phunhnih cangvaihdan a lang:\nTHIM: Diklonak le thianghlim loin comi canpualtha a um thei. Leitlun mi pawl cun canpual tha ngah nak dingah anmai hlawknak ding hrangah midang thisen suah, midang mithtli tlakter tahratin, mi dang thangsiat mualphoh le diklo nak khalin hmakhua an sial theu. Cutin an ngah mi canpualtha pawl cu anmai tisa nuamnung cennak porh awknak midang namthlaknak ah an hmang.\nENG: Pathian fate pawl cun diklonak in ngah mi canpual tha le hlawknak thawn nun hnak in anmai nunnak cem hman an hril sawn. Ziangah tile santan bumnak sungah canpual tha cen in nuamnung cennak hnakin Pathian thu vekih dingfelnak in nun ih harsat tuar khal an hril sawn. Cutin ziangvek dinhmunah an din lai khalah an co mi sun canpualtha cu midang tundinnak le an kiangap um milai pawl hlawknak ding hrangah an hmang sawn.\nKhuilamzin na zawh? THIM lak ah maw ENG hnuai ah nitin na nung?\nMilai umnak poh ah buainak a um. Buainak ziangtin kan hmaiton ti zoh tikah milai phunhnih ah then theih asi.\nTHIM: Midang mawhsiattu\nBuainak a suah tikah siseh tlaksam mi a um tikah siseh midang mawhsiat ding an hawlih midang mawh nak in mai hmaiphiat fai an tum ringring. Midang pawl cu ziangtluk an mawh an tlaksam ti an sim thiam an lailang thiam zet tikah anmah cu mawhnak nei lo, thasawn vekin, tuanvo nei lo vekin an lang. Asinan anmah in tuanvo an la taktak dah lo ih hruaitu tha khal an suak dah lo. A ngaingai ah, buainak a suah tinte kiangkap midang mawhsiat ringring tu pawl hi an damsung midang mawhsiat ding an nei ringring. Hebru tongin “Satan” timi cu “mawhsiattu” ti thawn a san a bang aw aw ngelcel fawn si. A ngaingai ahcun midang mawhsiat thangsiat rero tu pawl hi anmai tuanvo fel famkim zetin tuansuak thei lo, tuan suak dahlo pawl an si theu. Thiltha tuah ding ti an theih mi hmanah fial an hngak ringring.\nENG: Tuanvo la tu\nBuainak a suak tikah siseh tlaksamnak a um tikah siseh ziangruangah buainak a suak ti an hawl, an hmuhsuak tikah midang mawhsiattu si loin bawmtu, buainak tuahtha tu, midang tungding tu an si. Midang tlaksamnak ah tungdingtu bawmtu le mawhnak ngaidamtu an si. Fial ding an hngak dah loih thiltha tuahding an theih mi cu anmai liang parah mai bul-hna vekin suang tahratin anmai cem le liamkuan nak ding sun phah ding khalin senpi vangtlang, midang, vengsung thatnak hrang an tuan, tuanvo an la. A ngaingai ah fialcawp lawng tuan tu cu hruaitu tha an si dah lo. A ngaingai ah hruaitu tha pawl cun buainak a suak tikah cantha ah an ruat ih Pathian pekmi fimnak sunmang tha thawn senpi vangtlang hrang thatnak tuansuak thei dingin Pathian in cantha ipek asi tiah buainak cu cantha ah an hmang sawn theu. An kiangkap ah a tlasam mi an hmuh tikah an bawm ih an buainak sung ihsin tlansuak thei dingin an tungding sawn asi.\nMilai hrin tlaksamnak nei lo zohman kan um lo. Na tlaksam nak na thei loih midang tlaksamnak in na thinlung sung hmun kaupi khua aluah a sile na thinlung mit a caw tinak a si. Tlaksamnak ziangtin na hmaiton timi in zo na si ti a lailang:\nTHIM: Thimlak ah a vak rero tu pawl cun midang in an tlaksam nak hmuh thei lo dingin an hup, an thup, an zep ringring. Cutin an tlaksam nak thei tu pawl an hua, an dodal, an siatsuah tum theu. Cule, anmai tlaksamnak cu midang tlaksamnak in an hup phen tum theu. An midang tlaksamnak a tam thei bik an sim thei asile anmah cu tha deuh vekin an thei aw aw.\nENG: ENG fate pawl cun an tlaksamnak cu mipi, an pehtlaih mi pawl hmaiah an pholang sawn ih an tlaksamnak cu anmah thawn a pehtlaih mi pawl hnenah ngaidam, bawmnak le theihthiamnak an ngen sawn theu. Cutin midang tlaksamnak mawhsiat tu an si dah lo ih an kaingkap milai pawl tlaksamnak bawmtu tungding tu, betbawmtu an si sawn ringring. Midang tlaksamnak le mawhnakin anmai hmai an phiah dah lo ih anmai tlaksamnak an hupphen, zep, thup dah fawn lo. Cutin milai tlaksam nak cu Khrih ah zumtu unau pawl tlaihsannak, khat le khat tul awk tawnnak, bawmbawi tawnnak le kutsih in thuksinsin in duhdawtnak pumkhat sinak hnget ter tu ah a cang sawn theu. ili\n8) Duhdawtnak maw ttihnak ih uk mi\nMilai zokhalin mai kiangkap milai parah ciahneh (influence) mi kan nei theh. Duhdawtnak ih ukmi le ttihnak ih ukmi milai tiah tthen theih asi. A tlangpi thu in midang thawn pehtlaih nak ah a hnuailam vekin zoh tikah mi pakhat cu ziangin a uk timi theihtheih asi:\nTHIM: Ttihnak ih ukmi hruaitu:\n· Mai hmaikhua sial\n· Tihnak le duh-am nak\n· Midang nautat, ziang siar lo, nam thlak\n· Mah le mah hum awknak\n· Midang tlaksam nak sim le tlangzarh\n· A hmunmi nuntu ziaza mizia le cangvaihdan hngetkhoh nei lo\n· Senpi vangtlang theih tul lo, thuthup phorhsuak in mai hmaikhua sialnak, lamtang tuahnak\n· Midang tuahthat mi parah mai hminthat, tang-hai nak hawl\n· Midang tuahthatnak sunlawih duh lo\n· Thu fiangfai lo midang simsiatnak tlangzarh\n· Midang tih tarh\n· Mah in tuanvo liangparah suang in la dah lo\n· Buainak suah tikah midang mawhsiat\n· Pumpelh in canpual tha le hminthatnak duh\n· Mah hnakih fim le thiam huphurh le simsiat dodal\n· Mai dinhmun hum tengteng\n· Midang tlaksam nak in mai hmaiphiat\n· Tongkam hrang le ngai nuam lo mithmai thawn midang dungsip ter tum\n· Sawisel faksel le thusut tu namthlak, sangka khar sak\n· Mah hnakin thangso le hruaitu tha lamzin phih sak\nTihnak in a ukmi hruaitu hminlar hrekkhat pawl tla cu Bin la Den, Hitler, Stalin, tvp.\nENG: Duhdawtnak ih ukmi hruaitu:\n· Midang tung ding: hmasawn thei nak ding lamzin hmuh le bawm\n· Midang tuahthatnak cawimawi\n· Duhsaknak in canpual tha midang kian\n· Peknak: a hlawkpi tu ding pohpoh hnenah pek\n· Ngaidam: Midang tlaksam le mawhnak bawm in ngaidam\n· Thiltha a hlawkpi tu ding hnenah hlawm\n· Buainak mai liangparah suang in midang mawhsiatlo\n· Midang tlaksam nak cu bawmnak peksuak ding cantha ah hmang\n· Mai hmakhua sialnak hnakin midang thatnak thupi sawn ah ret\n· Midang thatnak hrangah tuarnak le sunnak khal lungawi ten tuar\n· Mai lungawinak hnakin midang thatnak le lungawinak duhsak sawn\n· Ziangkim midang thawn pehpar in tuah mi pohpoh midang hrang thatnak ruat ih tuah\nDuhdawtnak in a ukmi hruaitu lakah:\nBawi Zesu cu sim tul loin zohttim le cawn ding, milai thawn tahtthim rual lo hruaitu tha, a lamzin thlun ding asi. Cui hlei ah milai hruaitu duhdawtnak in a ukmi pawl malte sim ding tampi an um.\nBawi Zesu san lai ih Farasi pawl kha tihnak in a ukmi hruaitu an rak si, an dinhmun, hruaitu sinak hloh ding cu an duh lo, an tih.\nNa kiangkap um pawl parah ziangvek in na kaihruai, na pehtlai timi in na sunglamah ttihnak ih ukmi na si maw, duhdawtnak ih ukmi na si ti alang. Na sunglam kha tihnak in a khuh maw, duhdawtnak in a khuh ti a lang.\nNa duhmi, a lo duhdawt tu, na lamtang, hrinpi, pawlkom sungtel, na hrang thatnak tuahtu lawng na duhdawt asile Bin la Den le leitlun misual (gang) pawl duhdawtnak thawn dang lamnak a um lo.\n9) Langpang le a thup nun:\nNangmah taksa ruangpi, sumsaw, thilri, pehtlaih mi, thlawsuah hman awknak le sumlut sumsuak, nitin nun kha leitlun mi zapi hmai ah pho lang theh asi tikah nangmah lala in na zahpi ding a um maw?\nTHIM: Thim lakah a vak rero tu pawl cun milai mithmuh loah hlawknak ngah nak siseh taksa nuamnung cennak siseh midang siatnak siseh an tuah theu. An zah mi cu milai mithmuh lawng asi ih Pathian mithmuh ah zoh mawi lo tuah cu pawi an ti lo. Cutikah, an nun thup cu an thup ih, an zep, an hupphen, cutin an tuah mi thuthup thei tu an hua, an do dal ih an siatsuah tum theu. An phuhrung aw ringring. A ngaingai ahcun an nun thup ah a thianghlim lomi nun an neih mi in lungawinak nuamnung cennak a pek mi hnakin an lungawinak le hnangam daihnak a siatsuah sak mi a tam sawn asi ti an thei tlai tuk theu.\nENG: Eng fa te pawl cun ziangkim an tuah mi cu milai mithmuh ah tuah mi si loin Pathian hmai ah tuah mi a si tikah anmai hrang ngahnak hlawkmak an tuah tikah siseh midang thawn pehpar in an tuah mi le an tongkam ah siseh leitlun milai zapi te hmaiah an tuah ngam lo ding mi an zahpi dingmi zianghman an tuah dah lo. Sualnak tuah cu Pathian dodal asi ti an thei ih milai mithmuh ah siseh a thup in an nun siseh a bang aw ringring. Midang thuhla an sim an rel tikah an thu an rel mi pa/nu ih hmai ah an sim/rel ngam lo ding tongkam an hmang dah lo.\nLeitlun mi zapi hmaiah na zahpi dingmi nunthup na nei maw? Midang thu na rel tikah anmah an um lo ah na rel mi vek cekci in an um tikah anmai hmaiah mithmai thleng lo ten, nuam zetin na sim thei ding maw? Na tuah vekin midang in tuahtheh ve hai sehla na ram, na insang, na miphun, na khawhhran a thangso sinsin ding maw, a tum suk sinsin ding? Na tuah vekin na tesinfa pawlin tuah theh hai sehla upat le cawimawi tlak thuanthu a suak dingmaw, ningzah tlak zet asi ding?\n10). Lungawi nawmnak\nNitin nun hman awknak ah nuam timi lungawinak ihsin zovek milai na si ti a lailang.\nTHIM: Thim fate pawl cun thiltha lo tuah, tisa nuamnung cennak, le midang tlaksiatnak ah an lung a awi in nuam an ti.\nENG: Eng fate pawl cun thiltha tuah, midang bawmnak, tundin le cawimawi nak ah nuam an ti ih midang tlaksiatnak, anmah dodal tu pawl tlaksiatnak ah an lung a awi dah lo. An lungawinak cu leitlun mit ih hmuh thei mi parah a hngat aw loih zohman ih hnaihnok thei lomi, Khrih ah Pathian thawn an pehzawm awknak parah an lung a awi ringring.\nNa lungawinak bik kha zoh aw la, ziangvek milai na si, thim fate maw eng fate na si ti alang. Leitlun ah nangmah lungawi ter dingin Pathian in zohman tuanvo pek mi a nei lo, nangmah lungawi ter dingin nangmah lawngin tuanvo na nei! Na lung a awi lo asile zo ih mawh hman asilo nangmai mawh!\nA tlunlam ih tahfung pahra thawn na nitin nun na cek awk tikah thimlak fa sinak in na nung asile nangmai hrang, na insang, na kiangkap milai, vengsung, kawhhran, miphun hrangah phurrit le siatsuahtu sawn na si ding. Thiltha na tuah mi zate kom le na nun in a siatsuah mi zate kom tikah na nun in leitlun milai thuanthu a tuah siat mi a tam sawn ringring ding. Cutin siloin, Bible in Pathian fate pawl cu “leitlung eng nan si” ati vekin eng fate sinak in ziangvek, khuivek hmun, le ziangtik can khalah zovek milai thawn nun tik khalah, eng fate vekin kan ennnak cu kan umnak hmun pohpoh ah “mei inn cu kho in an khuh dah lo vekin” eng ding kan si. A thianghlim Pathian ih ennak in na sunglam lo kap eng hram seh! Cutin leitlun damsung cu thimlakah mitcaw vaktawi vekin vak rero loin Pathian eng hnuai ah lungawi sopar ten tlangleng ding kan si sawn. Cutin leitlunah zovek milai thawn, ziangvek dinhmunah kan nung kan cangvai khal asile kan kiangkap kan minungpi pawl hrangah Pathian thlawsuah a luansuaknak “cirh/dawhhna” vekin Pathian hmanrua tha si cio hram dingin Pathian thlawsuah casiar tu nan zaten sung ihsin luangsuakhram seh!\n"Zo ka si na timi si loin na tuah mi in zo na si ti alangter."


Syria Christian Lu Tansak - Chinland Today Media\nSyria Christian Lu Tansak\nJanuary 6, 2013 12:25 am·0 comments\nLONDON ( ASSIST News Service ) : Tuizarh sungah khan, Syria ramsung hmun pakhat ah, Christian mi taxi driver Andrei Arbashe cu kum 38 mi cu, Muslim pawl in a lu an tansak ih thu theih asi. A lu cu uico pawl an pek ih, a ruang cu hmundang ah an hlon.\nA naunu Agnes-Miriam de la Croix cun, “Ka u hin Syria ramsung ih misual pawl ih thiltuahmi cu a thalo asi ti ih a tong raungah an thahnak asi. Cun, Christian kan sinak khal cu thil pakhat asi ve fawn. Kan inn lam pan ih ka tlung cu uico rilrawng zetzet pawl in an kil vialvi mi minung lu cu ka hmu.\nKa vun zoh cu ka U asi ih, a ruang lawngte cu khatlam zinthlan ah an hlon asi” ti in mitthli hal tiamti phah cun asim. Andrei hint u naite ah khan nupi a nei ih, reilote ah an nu hin fa a neih ding thu khal a nau cun asim. Culai ah, a farnu cun, nitlaknak ram pawl in an ramsung ih cozah dodaltu misual pawl tha an peknak cu a diklo thu le, hipawl raungah ah Christian pawl thahnak, rukruknak, kaihkhihnak le pawngsualnak pawl a thlen thu khal cu asim bet.


Phunpi Hla (National Anthem) Thuhla - Chinland Today Media\nPhunpi Hla (National Anthem) Thuhla\nOctober 24, 2013 6:39 am·0 comments\nPhunpi hla asilole phunpi sunlawihnak hla (national anthem/national hymn/national song) hi a tlangpithu in ramveinaklam (patriotic) thuhla kha awnmawi hmangih phuansuahnak a si ṭheu. Cui’ramveinaklam thuhla cun miphun ih sanphung (history), cindan (tradition) le rammipi in nehnak lole zalennak hrangih an zuamnak thuhlapawl tarlang le sunlawihnak an si tlangpi. Cui’ hla cu cui’ ram ih cozah in phunpi hla ah zungpom (official) ih a cohlannak in simaw, mipi in an hman-vivo-nak ihsin amahte’n simaw, phunpi hla taktak ah a ra cang ṭheu. Phunpi hla tamsawn cu march asilole hymnstyle an si. Asinan Latin America rampawl ih phunpi hla cun operatic lam a naih tam ih, ram ṭhenkhat cun fanfare an hmang fawn.\nPhunpi hlapawl cu a tlangpithu in ram pakhat ih hman tlanglawnbik mi ṭong (the most common language) in phuah an si ṭheu. Cui’ ṭong cu zungpom (official) in tlang ṭong ih hman mi khal a si thei, zungpom si cuang lo nai’hman tlanglawnbik mi ṭong (de facto) khal a si thei. Asinan ram ṭhenkhat ahcun hman tlanglawnbik mi ṭong si lo khal in phunpi hla nei an um. Ṭhimnak ah India ih phunpi hla Jana Gana Mana hi Sanskrit ṭong hmelhmang kai ding ih tuah mi Bengali ṭong thawi’ phuah mi a si. Phunpi ṭong (national language) pakhat hnak ih tam a neitu rampawl cu an phunpi hla khal ṭong dangdang in an nei phah fawn. Ṭhimnak ah Switzerland ram cun zungpom ṭong (official language) pali (French, German, Italian le Romansh) a neih ruangah a ram phunpi hla khal ṭong pali in tuah a si. Canada ram ih phunpi hla khal in a ram ih zungpom ṭong pahnih a si mi English le French hrangah hla ṭongfang phun (version) hnih a nei ve ih; a cancan ahcun French le English version pahnih ihta a cang tetei’ la ton in an sak rawi ṭheu.\nThlangta Africa ram ih phunpi hla hi a danglam hleice. Thlangta Africa hin zungpom ṭong hleikhat a nei ih a ram phunpi hla ahhin cumi ṭong hleikhat sungih panga an hmang. Cang khatnak ah ṭong pahnih hman a si ih, a dang cang thum cu cang khat hrangah ṭong pakhat cio hman an si.\nNew Zealand hin Britain phunpi hla God Save the Queen hi an phunpi hla ah an hmang ve. Asinan anmai bul ta deuh a si mi New Zealand phunpi hla ih cang khatnak cu Maori (Aotearoa) ṭong in an sak ih cang hnihnak cu English (God Defend New Zealand) in an sak tlangpi. Cang khatnak le cang hnihnak hi a thluk cu an bang aw; asinan a tican cu dairek ih leh (translate) mi a si lo. God Bless Fiji khal hin English le Fijian ṭong in hlathu (lyrics) a nei veve; a thuhla an bang aw lo fawn.\nṬong tampi hmannak ram dang pakhat a si mi Spain cu an phunpi hla, La Marcha Real, ah hlathu a um lo. 2007 kum ah an phunpi hla hrangih hlathu ngan zuamawknak cu rampi huap in an tuah nan an hlawhtling lo. Cu bang in, San Marino ram ih phunpi hla a si mi Inno Nazionale della Repubblica cun zungpom hlathu (lyrics) a nei lo. Kosovo Hrilhotu Ram (Republic of Kosovo) ih phunpi hla, Europe, khal ah hlathu a um lo.\nPhunpi Hla Sanphung (History of National Anthem)\nPhunpi hla hi zabi 19 ihsin Europe khawmualpi ah a hung dingcang. Asinan phunpi hla ṭhenkhat cu cumi hlan ihsin hram an rak ṭoh zo. Phunpi hla kum cangbik cu Dutch phunpi hla Wilhelmus a si ih 1568 le 1572 karlak, Dutch Dothlengnak san ih rak ngan mi a si. 1932 kum ah zungpom in phunpi hla ah a hung cang.\nJapan ram ih phunpi hla, Kimi ga Yo, ih hlathu hi Heian san (794-1185) bezai ihsi lak mi a si. Asinan 1880 tiangah awnmawi thawi’ kaihkop a si hrih lo.\nUnited Kingdom ih phunpi hla, le New Zealand ram ih phunpi hla pahnih lakih pakhat a si mi, God Save the Queen, hi 1745 ah God Save the King tiih hman thok a si. (Siangpahrang an neih caan ah God Save the King ti’n an hmang ih, Siangpahrangnu an neih caan ah God Save the Queen ti’n an sak).\nSpain ram ih phunpi hla Marcha Real (The Royal March) khal hi 1770 hrawng ihsin hman a rak si. 1761 ih phuah mi a si.\nDenmark ram ih phunpi hla pahnih lakih upa deuh Kong Christian stod ved højen mast hi 1780 ih hman thok a si ih, French phunpi hla La Marseillaise hi 1792 kum ih ngan mi si in, 1795 ah hman thok a si. Europe Nisuahlam ram lakah Serbia hin phunpi hla a nei hmaisabik. An phunpi hla Rise up, Serbia! Cu 1804 kum ah hman thok a si.\nPhilippines ram ih phunpi hla Lupang Hinirang hi 1898 ih phuah mi a si ih, Asia ram ih Hrilhoturam (republic) zalen hmaisabik phuansuahnak sunlawihnak hrangih phuah mi a rak si.\nKenya ram ih phunpi hla, Ee Mungu Nguvu Yetu, khal hi khimkhuahtei’ tawlrelmi phunpi hla hmaisalam a si. 1963 kum ah Kenyan Phunpi Hla Kawmison in United Kingdom hnen ihsin zalennak an ngah mi sunlawihnak hrangih an phuah mi a si.\nPhunpi hlapawl hi a phunphun in an hmang. Phunpi hla sak/suah lai ah ṭihzah upatnak langterdan ṭhenkhat khal a um. A tlangpithu in ralkaplam ih sunlawihnak cindanpawl, din, lukhum hlit, tivek khal an tel ṭheu. Cun, caan hleice (special occasion) ih hman ding hmuitin mi siangpahrang sunlawihnak hla (royal anthem), ramhotu sunlawihnak hla (presidential anthem), ram sunlawihnak hla (state anthem) tivek in a dangdang ih nei khal a um thei fawn.\nPhunpi hlapawl hi phunpihuap cawlh-umni (national holidays) le phunpihuap puaipi (festival) tivek ah sak/suah an si ṭheu ih, tui san ahcun lehpannaklam thaw khal in a sihcih aw thlang fawn. Olympic Lehpannak Puaipi tivek ih laksawng peknak ahcun sui tacik (gold medal) ngahtui’ ram ih phunpi hla an suah ṭheu. Leitlun Ralbuai II lai ih baseball lehpannak ah puai thok hlan ih phunpi hla an rak sak ṭheu mi run cawng in, tulai ahcun lehpannak thok hlan ih phunpi hla sak hi a lar zet thlang. Ram bang aw lo pahnih ihta an lek ding asile cui’ ram hnih ih phunpi hla kha an sak/suah veve. Inntek ram ih phunpi hla an suah neta ṭheu.\nRam ṭhenkhat ahcun tlawng kai thok hlante ah tlawngtapawl cu nitin in phunpi hla an sakter ṭheu. Himi hi ramveinak (patriotism) nei ding ih zirhawknak ah an hmang. Ram ṭhenkhat fawn ahcun thuanthucawn zohnak hmun ih thuanthucawn an suahhlan ah simaw, zuknung zohnak hmun ih zuknung an suah thok hlan ah simaw, phunpi hla an suah ta ṭheu. Himi hi radio le TV zung (station) tampi in an run cawng ih, an radio lole TV suah caan an thok zawng ah le an ṭheh zawng ah phunpi hla an suah ṭheu. Ṭhimnak ah China Mipi’ Hrilhotu Ram ih phunpi hla cu Hong Kong tualsung TV zungpawl in siimlam thuthang an phuan zawng ah an suah ta ṭheu.\nRam lenglam ih phunpi hla hmandan thuhla ahcun cui’ ram parih ramtamhuap (international) in an hmuhdan parah a ṭhum aw. Ṭhimnak ah Taiwan ti ih kan theih tlangpi mi China Hrilhotu Ram (Republic of China) cu Olympics ah 1979 ihsin pompi a si lo ih Chinese Taipei hmin lawng in telter a si; an phunpi hla si lo in Phunpi Thantar Hla (National Banner Song) sawn sakter an si fawn. China Hrilhotu Ram ah hi cun thantar khaisoh le ṭhumsuk (flag-rising and flag-lowering) tuah hlan ah phunpi hla an sak ta ih, thantar khaisoh le ṭhumsuk an tuah lai ngaingai ahcun phunpi thantar hla an sak sawn.\nṬawmawkmi Phunpi hlapawl\nPhunpi hla hi ram le hmunram (state and territory) hranpa hrangih duansuah an si tlangpi nan ṭawmawkmi khal an um. Nkosi Sikelel’ iAfrika hla hi African hmuahhmuah (pan-African) zalennak ngah ding ih kaithotu hla ah a hung cang ih, lehhnu ahcun Zambia, Tanzania, Namibia le Zimbabwe timi ram nga cun, zalennak an ngah hnu ah, an phunpi hla ah an hmang hai. Asinan Zimbabwe le Namibia hin phunpi hla thar an hmang sal. 1997 ihsin Thlangta Africa ih phunpi hla cu Nkosi Sikelel’ aAfrika le a hlan ih an rak hman mi Die Stem van Suid-Afrikatimi ihsi lak mi hlathupawl le English hlathu cawhrawi mi a hung si.\nHymn to Liberty hi a cahlawm (text) zawng ih zoh cun leitlun ih phunpi hla saubik a si. 1865 kum ah a hmaisa cang thum (lehhnu ah a hmaisa cang hnih) cu Greece ram ih phunpi hla ah zungpom ih cohlan a si. Lehhnu ah Cyprus Hrilhotu Ram khal in phunpi hla ah a hmang ve.\nForged from the Love of Liberty hla cu caan rei lo te sung lawng a nung mi West Indies Federation (1958-1962) ram ih phunpi hla ding ah phuah a rak si ih, lehhnu ahcun Trinidad and Tobago ram in, zalennak an ngah kum 1962 ihsin, phunpi hla ah an hmang.\nEsta É a Nossa Pátria Bem Amada hi Guinea-Bissau le Cape Verde in 1996 tiang phunpi hla ah an hmang veve.\nLiechtenstein ram ih phunpi hla Oben am jungen Rhein hi God Save the Queen hlathluk bun mi a si. God Save the Queen awthlung a hmangtu phunpi hla dang pawl cu Heil dir im Siegerkranz (German Kumpiram le Prussia in an rak hman dah mi phunpi hla), Kongesangen (tuini ih Norway Siangpahrang hlapi a si), My Country, ‘Tis of Thee (United States in tui an phunpi hla an hman hlan ah zungpom si lo ih an rak hman dah mi a si), Rufst du, mein Vaterland (Switzerland in phunpi hla ih an rak hman dah mi), E Ola Ke Alii Ke Akua (Hawaii phunpi hla hlun), le The Prayer of Russians (Imperial Russia phunpi hla hlun) pawl an si.\nEstonia ram ih phunpi hla Mu isamaa, mu õnn ja rõõm hi 1848 kum ih Fredrik Pacius in a rak tuah mi awthlung ah bun a si ih, Finland phunpi hla Maamme khal in himi awthlung hi a hmang ve. Himi awthlung hi Livonian miphun in Min izāmō, min sindimō (Ka Pai Ram, ka suahsemnak ram) timi hlathu thawn an hmang ve ah ruat a si.\nHey, Slavs timi hla hi Slav miphunpawl hrangih phuah mi a si. 1834 kum ah Hey, Slovaks timi hmin thawn Samuel Tomášik in a rak phuah mi a si ih Slav miphun hmuahhmuah ih phunpi hla ah siseh, Sokol cangvaihnak (Slav miphunpawl lehpannaklam ih cuangmuar ding ih forhfialawknak le zirhhruainak) le ramkhellam cangvaihnak hrangih hlapi ah siseh, SFR Yugoslavia le State Union of Serbia and Montenegro ih ukawknak thlengawk lai hrangih hlapi ah siseh hman a si. Himi hla hi Slovakia ram ih zungpom si lo phunpi hla pahnihnak khal ah ruat a si. A awthlung hi Poland khal in phunpi hla ih a hman mi Mazurek Dabrowskiego ah hram a bun. Asinan Yugoslavia ram ih hman mi cu a aw a niam deuh.\nRomania le Moldova hin 1991 ihsin 1994 tiang Deșteaptă-te, române! timi phunpi hla an hmang tlang. Asinan lehhnu ah Moldova ram in Limba noastră timi a run hmang sal.\nTuisan ih Germany ram phunpi hla Das Lied der Deutschen hin zabi 19 le zabi 20 tirlam ih Austro-Hungarian phunpi hla Gott erhalte Franz den Kaiser awthluk a hmang.\nSoviet Dingkhawmram in 1991 kum ih a kuaidarh tiang a rak hman mi Hymn of the Soviet Union cu Russian Federation in 2000 kum ah, 1993 kum ih a rak hmeltheihter mi thlungdar phunpi hla (instrumental anthem) lar lo zet thlengnak ah, hlathu thar bun in, a run hmang.\nBrittany phunpi hla Bro Bozh ma Zodou, le Cornish phunpi hla Bro Goth Agan Tasow ih awthluk hi Wales phunpi hla Hen Wlad Fy Nhadau khal ah hman a si. A hlathu khal an bang aw.\nRam Pakhat sungih Hmunṭhen ah\nTuihlan ih Soviet Dingkhawmram le United Kingdom (Dingkhawm Siangpahrangram) tivek hi cu ram dangdang komkhawm aw ti theih an si. Dingkhawmram sungih ram dangdang cun anmahte’n phunpi hla an nei tla a si thei ih, cui’ hlapawl cu zungpom ih cohlan mi (officially reconiged) tla an si thei.\nSoviet Dingkhawmram sungih um mi hrilhoturam (republic) hleinga ah hleili in zungpom hlapi an nei ih anmai’hrilhoturam thawi’ a pehpar mi thil ah an hmang. Russian hrilhoturam cun USSR ih phunpi hla cu 1990 kum tiang a hmang. USSR a kuaidarh hnu khal ah hrilhoturam ṭhenkhat cun an rak hman mi hlapi ih awthlung kha an hmang; a hlathu an thleng men.\nUnited Kingdom ih phunpi hla cu God Save the Queen a si. Asinan a sungih tel mi ram dangdang in anmai’phunpi hla cio an nei ih, zungpom ih cohlan an si dan khal a bang aw lo. England, Scotland, Wales le Saklam Ireland cun lehpannak puai nikhua le cozah cangvaihnak tivek ih suah thei mi hla phunphun an nei cio. England hrangih hman tlangpi mi phunpi hla cu God Save the Queen a si nan a cancan ahcun Jerusalem siseh, I Vow To Thee, My Country siseh, Land of Hope and Glory siseh, an hmang ve phah. Scotland cun tunaite ah Flower of Scotland cu zungpom si lo phunpi hla ah a hmang ih, Wales cun zabi 19 ihsin Mae Hen Wlad Fy Nhadau hi an rak hmang, a cancan ahcun Guide Me O thy Great Redeemer thawn an hmang tlang ṭheu. Asinan a neta hi cu an hmang nawn lo. Saklam Ireland ram hin tuihlan ahcun God Save the Queen hi an rak hmang nan tulai ahcunLondonderry Air khal an hmang phah.\nSocialist Federal Republic of Yugoslavia ahcun a sungih tel mi hrilhoturampawl (Socialist Republic of Bosnia and Herzegovina tel lo in) in mahte phunpi hla neihtheinak canvo an nei thluh. Asinan Socialist Republic of Croatia lawng in phunpi hla a nei. Lehhnu ih Yugoslavia ram a kuaidarh zawng ah Socialist Republic of Slovenia in a run pehzom. Socialist Republic of Macedonia ram ahhin Leitlun Ralbuai II lai ah Anti-Fascist Assembly for the People’s Liberation of Macedonia (ASNOM) pawlpi in a rak ruahman mi a um nan, tuini tiang in zungpom phunpi hla an nei hrih lo.\nBelgium ram ve thung ahcun French ṭong hmangtupawl umnak hmun Wallonia hmunṭhen (Belgium ram thlanglam) ih phunpi hla cu Le Chant des Wallons a si ih, Dutch ṭong hmangtupawl umnak Flanders hmunṭhen (Belgium ram saklam) ih phunpi hla cu De Vlaamse Leeuw a si.\nCzechoslovakia ram cun Czech ram le Slovak ram ih phunpi hla pahnih komkhawm mi cu phunpi hla ah a rak hmang dah. Czechoslovakia ram a rung kuaidarh tikah Czech Hrilhoturam cun a hmaisalam cu anmai’ bul phunpi hla ah an hmang ih, Slovakia ram in a netalam cu a hlathu malte thleng in, le cang dang belhsah in a run hmang.\nUnited States hin zungpom phunpi hla a si mi The Star-Spangled Banner a nei tho nan, a sungih ramkulh sawmnga lakah ramkulh sawmli pariat in ramkulh hla an nei hai. Ramkulh ṭhenkhat cun pakhat hnakih tam an nei fawn. Cui’ ramkulh hlapawl cu anmai’ ramkulh tlangsuakbu in simaw, ramkulh uktubawi (state governor) in simaw an hril/nemhnget mi an si.\nCanada ram ih Newfoundland and Labrador ramkulh cun, 1949 tiang Dominion of Newfoundland ti ih ram zalen pakhat a rak si dah bang in, British colony hnuai ih a um lai ah siseh, Dominion a ngah lai ah siseh, Ode to Newfoundland cu phunpi hla ah a hmang. 2010 kum tiang cu anih hi Canadian ramkulh lak ih phunpi hla nei umsun a si (2010 kum ah Siangpahrangfa Edward Island in The Island Hymn cu amai’ uk mi ramkulh ih hlapi ah a la).\nMexico ram ah 1854 ih phunpi hla nemhngeh a si hnu in a sungih tel mi ramkulh dangdang in anmah le phunpi hla an tuah cio.\nRamtamhuap Pawlkompawl (International Organizations)\nRamtamhuap pawlkompawl khal ahhin hlapi asilole phunpi hla neitu an um phah. A cang ahcun ramtamhuap hla ti khal in kawh an si. The Internationale hla cu socialist cangvaihnak le communist cangvaihnak hmunpawl ah hlapi ih hman an si. 1944 March thla tiang cu Soviet Dingkhawmram le Ramtamhuap Communist Pawlpi (Comintern – Communist International) khal in hlapi ah an hmang fawn. Beethoven ih Awthlungkim Nambat 9 (Symphony No. 9) ih hlathu a si mi Ode to Joy (German bezaipu Friedrich Schiller in minung hmuahhmuah unauawknak le pumkhatnak thuhla a phuah mi bezai) khal hi Europe khawmualpi huap hlapi a si. Ram Ṭangrual (United Nations) le African Ṭangrual (African Union) khal in zungpom si lo hlapi an nei ve. Olympic Cangvaihnak khal in amahte’n bulpak hlapi a nei. Esperanto ṭong (ramtamhuap hman ding ih sersuahmi siahrelh ṭong) hmangtupawl khal in an tonkhawmawknak ah La Espero timi hlapi an hmang ṭheu fawn.\nPhunpi Hla hminthang tamsawn cu mi lar lemlo asilole hmin theih lo mi pawl ih phuah mi an si. Ṭhimnak ah La Marseillaise (French phunpi hla) phuahtu Claude Joseph Rouget de Lisle siseh, The Star-Spangled Bannerhrangih awthlung rung si leh ding mi The Anacreontic Song ih awthluk rak tuahtu John Stafford Smith siseh, mi hminthang an si lo. Leitlun ih phunpi hla hlun le ṭhabik pakhat a si mi God Save the Queen puahtu phei cu theih fel a si lo ih, elbuaiawknak tampi a suahter fawn.\nLeitlun huap ih hminthang ban mi lar pawl ih phuah mi phunpi hla neitu cu ram malte an si. German phunpi hlaDas Lied der Deutschen hin Joseph Haydn ih phuah mi awthlung a hmang ih Austria phunpi hla Land der Berge, Land am Strome hi Wolfgang Amadeus Mozart ih phuahsuah ih ruat a si phah ṭheu. Armenian Soviet Socialist Republic ih phunpi hla cu Aram Khachaturian ih phuah mi a si. Vatican City ih hlapi a si mi Pontifical Anthem ih awthluk cu 1869 ah Charles Gounod in, Pope Pius IX ih puithiam ṭuannak sui kumcam (golden jubilee) sunlawihnak ih a rak tuah mi a si.\nMalaysia cun zalennak a ngah tikah phunpi hla hriltu kawmiṭi a din. Cui kawmiṭi cun ramtamhuap ih hminthang cin Benjamin Britten, William Walton, Gian Carlo Menotti le Zubir Said pawl a ko ih an hla tuah mi a zohfel. Asinan zo ih ta hman a cohlang lo. Zubir Said hi cun lehhnu ah Singapore phunpi hla Majulah Singapura a run phuah.\nNobel laksawng ngahtupawl ih phuah mi phunpi hla malte a um ve. India le Bangladesh hin Asia khawmualpi ihsi Nobel laksawng ngah-hmaisabik-tu Bengali bezaipu hminthang Rabindranath Tagore ih phuah mi hla pahnih, India in Jana Gana Mana le Bangladesh in Amar Shonar Bangla, cu an phunpi hla ah an hmang. Minung pakhat in ram pahnih hrangih phunpi hla a ngansak timi hi cu thil mal ngaingai a si. Nobel laksawng ngahtuBjørnstjerne Bjørnson cun Norwegian phunpi hla Ja, vi elsker dette landet ih hlathu a ngan sak. Mai’ ram sung ih mi ropi pawl ih phuah mi phunpi hla neitu khal an um. Colombia phunpi hla ih hlathu hi a hlan ih an ramhotu le bezaipu a si mi Rafael Nunez ih ngan mi a si ih, Rafael Nunez hi Colombia ram ih ukawknak danhrampi (constitution) ngantu khal a si fawn.\nKJV IH THLUN MI RECEIVED TEXT/ TR HI KHUAHLAN PI IHSI RUNG UM VIVO MI A SI


Biakkhawmnak ih biak pawh-awknak (Communication in Worship Service) - Chinland Today Media\nBiakkhawmnak ih biak pawh-awknak (Communication in Worship Service)\nDecember 9, 2010 8:14 am·2 comments\nBiakkhawmnak ih biak pawh-awknak\n(Communication in Worship Service)\nBy: Tin Lian\nCommunication le Worship hi subject tumzet le dangdang an siih, an pahnih hi pakhat ah kom in Pathian kan biaknak caan (program) ah ziangtin kan hmang ding ti tawite in kan run tarlang ding. Ahmaisa in Communication kan zoh hmai sa ding.\nCommunication: Communication ih sullam cu mi pakhat a silole mibur (group) pakhat in midang hnen ih thu theihternak a si. Atlun ih zuk ah Thusimtu le Ngaithlatu an um ih an lakah Tibuaitu le Feedback an um. Tibuaitu hi Thusimtu ih thusim mi Ngaithlatu ih theih fiah lo dingih rak tibuaitu thawmvang a si. Cun Feedback cu Ngaithlatu in Thusimtu ih thu simmi ka theifiang a si tiih a vun sawnnak a si. Communication hi hmunhnih ih then a si:\n1. Tongkam thawn biak-awk/thusimnak (Verble Communication)\n2. Tongkam si lo ih biak-awk/thusimnak (NonVerbal Comm.)\nWorship: Worship ih sullam cu Pathian Bia, Sunloih le Thangthat a si. Kannih Christian cun Pathian cu Pathian a si ruangah kan bia ih kan hrangih a thil tuahmi ah Pathian cu ka thangthat in kan sunloih a si. Pathian bia ih kan khawmnak ah Communication le Worship hi ziangtin kan hmang ding ti tampi a um nan thutlang pathum in kan tarlang ding.\n1.Can Hman dan(Program)\n2.Awn Mawi (Music)\n3. Nun Phung (Cultur)\nCan Hman Daan (Program)\nChristian kan si vekin Ni sungbik le Caan sunglawi- bik kan nei lo. Ziangahtile Ni le Caan Pathian ih in pekmi hmuahhmuah hi a sunglawi theibik ih kan hman dingmi a si. Kan Sermon Ni le Caan asilole thil pakhat khat kan tuahthat Ni le Caan lawng hi sunglawibik ih kan ngai a si ahcun Pathian in Ni le Caan dang in pekmi hmuahhmuah kha zianghman lo ah kan canter ding. A tlangpi thu in kan khawm Program hi Mipi hla sak, Chairperson Bible siarnak le khawm ap thlacam, thuthannak, Solo/group hlasak, Ahlu khawn, Tongtai rualnak, Sermon, Baannak mipi hlasak le thlacam a si. Pathian bia ih kan khawmnak ih program kan neihmi pakhat ciar ah thupibik a um lo ih, a thupi lo bik khal a um lo. A hramthoknak in a tawp tiang ih kan khawm program a zaten a thupit daan a bang aw theh.\nPathian bia ding ih Biakinn kan feh tikah Sermon Program lawng hi kan ngai poimawh ih Biakinn kan fehsanbik le Pathian kan biaknak ih thupibik ih kan ngai a si ahcun kan program dang ih Pathian sunloih thangthatnak ih mipi hla saknak, lungawi thusim le kan tulmi hrangih kan thlacamnak, kan thawhhlawm khawnmi le a dang program pawl cu zianghman lo ah kan canter. Cun Chairperson ihsin thokin mi zokhal a hmai ah caan hmang in thu kan sim tikah, hla kan sak le thla kan cam tikah mipi ai-awhtu ka si ti thei in mipi zate ih theih dingin kan suah ding a si. Mic System a that lo khalah mipi zate theih dingin aw-hro si lo in kan aw kan ti ring ding a si. Mipi in an theihkim thei lo si maw, kan tongfang an theifiang lo a si ahcun Ngaithlatu hrangah Feedback um lo in kan caan hmanmi cu zianghman lo ah a cang ding.\nPathian bia ih kan khawmnak ah mi dam lonak, ninghaannak le riahsiatnak pawl tankhuar (a-khuan-a-zi) la in Pathian thangthat in kan sunloih ding a si lo. Kanmah bulpak nun ih in kilvennak le thluasuah in pek ruangah Pathian cu kan thangthat, sunloih sawn ding a si. Mi zokhal in khawm caanhman (program) sung ih caan kan hman tikah hnihsuak uar a tha lo, kan um daan le kan hoiher daan hman hi mi hrekkhat hrangah hnihsuak a si cia ih, hnihsuak kan telhbet a si ahcun, cumi ah thutak lo-nak, hngalnak le sup-awk lo-nak a tel theu. Cun khawm program sung ih caan pakhat kan hmanmi ih kan thusimmi thu le hla kan sakmi thu in a ngaithlatu pawl ih nunnak ei ral thluh ding le an nunnak ah sullam thukzet le hmual neizet mi thu reltu ding kan siih ruangah, kan caan hman dingmi hrangih kan timtuah lonak, kan tlin lo-nak le kan thiam lo-nak thu kan rel ding a si lo. Kan thu rel dingmi cu Pathian thu nung a si ko na’n kan minung lam tlaksamnak kan simsuak tik- ah kan thusim dingmi cu ngaithlatu pawl ih thungai caknak le duhnak a hlohter ih, hi kan minung lam dinhmun hi Thusimtu le Ngaithlatu lakah Tibuai -tu ah a cang thei ih, mipi hrangah hlawk- nak (Feedback) ngaingai a um thei lo.\nBiakinn ih khawm-awk hi kan Lai Christian Nunphung (Cultur) ah a rung cang ih, nunphung vekih Pathian kan biak ruangah Caan hmangtu siseh, mipi pawl khalin kan nunnak le kan thinlung taktak thawn kan program kan hman lo ruangah kan thlarau nun a thang thei lo. Kan hla saknak le kan thungaimi pawl in kan nun ah um zia a nei lo. John 4;24 ah Pathian cu Thlarau a siih a biatu in Thlarau le Thutak in biak uh a ti. Pathian cu thlarau le thutak ih kan biak lo ruangah, kan sunloih thangthatnak le lungawi thu kan sim kan simnak cu Pathian le a biatu lakah Tibuaitu nunphung cun mis- communication ah a canter lawng si lo in Can hmangtu le mipi pawl lak khalah mis- communation a canter. Curuangah kan Pathian biak daan in kan Christian ah sullam le hlawknak taktak a um thei lo.\non December 9, 2010 at 9:32 pm\nNunphung tivekpawl cu peh aw in ngan ding\na si ka zum.\non December 11, 2010 at 8:57 am\nHelo cangan tu Tinlian, na cangan mi cu thazaang ka ngah nasa. Na cangan mi ruanga lungawinak tampii ka nei. A thawkin a net tiang khi vawi khat ka siar suak i,\nka ruahnak a fiak deuh tla si men thei, comment malte ngan ding ka nei.\nKan thupii `Biakkhawmnak Ih Biak Pawhawknak’ ti a si. Na caa ngan thu tluangtlam ten na ngan i siar tla a nuam nasa. A hleicee in communication sullam\nna sim fiang dan pawl hi tha ka ti zet. Cui theh ah `worship’ ti in thupii na sim fiang lala i, a tha ka ti nasa. A hman te sim cun worsip na sim mi hi ka khawplo nasa in ka thei.:)\nWordhip ah khin thupii pakhat lawng na simfiang i, a dang pawl na simfiang nawn lo i, programe lawngin Pathian kan be ding a tinak si pei maw ka ti rero.:). or, articleword limit ruanga te si pei maw,’ tiah.\nSaduthah ah cun `awnmawi le nunphung’ tiang khin in vun sim sal awla cun kan lungawi zet ding. Nunphung cu malte na ngan nan, kan nunphung i kan biaknak lawng hi a tha tawk lo ti na ngan i, lai nunphung thawi pehpar aw i Patian Biak dan teh i um pei maw aw…? tih ruahro tul zik te.\nA thawk i kan siar dan ah cun, Biaknak le pawhawknak sim kawp ding vek in ka siar vivo i, a tawpnak ka tlen tiang a thu leh hla i an pehawknak ka siar ngah nawn lo cu ka mang a bang zik te. Ca ngan tu hin sim tum mi dang teh a nei si pei maw ka ti phah rero.\nTampii ka lungawi,\nNa unau, Salai Muvanlai


VOL. 1 SESSION 10 - Hre Mang\nVOL. 1 SESSION 10\nJESUH IN A DUNGTHLUNTU A ZIRH\nKey: Dungthluntu pawl cu Jesuh thu zir ding in le Jesuh hnen ihsin zir dingin kawh an si.\nDungthluntu pawl cu zir duhnak lungput thawn Jesuh dung an thlun. Jesuh hnen ihsin an zirmi pawl cu atakin nunpinak in rah tampi an rahsuak thei asi. Atu zarh sung zirnak ah Jesuh ih tlangpar zirhnak thu (Mathai 5;1-2, 7:24-29) sung ihsin kan zir ding. Jesuh cu zirhtu lakah a ropi bik asi ih a dungthluntu hrangah Jesuh hnen ihsin zir ding cu alotheihlo in a tulmi asi.\nJesuh in ziangtin a dungthluntu pawl a ko ih a kawhnak aw cohlang in a dungthluntu pawl nun a thleng ti kan zir zo. A dungthluntu pawl nun a thlengnak cu voikhat te ah a kumkhua hrangin thleng theh asilo ih amah thlun dingin tiamkam aw in pumpeknak nun thawn a thluntu pawl nun cu a thleng ih a sersiamthar, an nun a tuaithar sal. Cutin thleng awknak cu Jesuh in a zirh, a hruai, an nun nikhat hnu nikhat a thleng aw vivo mi asi.\nA hnuailam vekin thlacamnak in Pathian thawn pehzawm awknak in zirnak pehzawm uhsi.\n· Pathian in a uknak sungah a lo kawh ruangah siseh catbanglo in sunzawm in na thlarau nun a lo thleng nak ah lungawithu sim hmaisa aw.\n· Pathian thutak theihtheinak fimnak dil aw. Pathian thu na zirmi pawl thlarau thuthuk theithei dingin fimnak dil aw.\n· Pathian Thlarau cu nangmah zirhtu ah cohlang awla a lo zirhmi pawl nunpi dingin thinlung timtuah cia in tiamkam aw aw.\n“Thillem” timi tongkam na theih veten na thinlung ah ziang na ruat? A lem cu a tak thawn a bang aw zet nan a tak vekin man a nei lo ih a thatdan khal a tak a bang lo mi asi. Cuvek in biaknak lam khalah Khrih dungthluntu lem an um theu asi. Asile a lem le a tak thleidan theinak ding lamzin umsun cu Jesuh Khrih ih zirhnak thluntu sinak in asi.\nJesuh dungthluntu pawl tuahmi le nundan ziangvek pawl hi a lem in cawn awlbik?\nPathian uknak sungah a lem in cangvaihnak hi a tihnung?\nA tak asimi Jesuh Khrih ih zirhnak pawl tuitumah kan zir dingih dungthluntu dik pawlih nundan in kan nun thei nak dingah titak zetin zir uhsi.\nMathai bung 5-7, Jesuh ih zirnak, tlangpar zirhnak ti ah kawhmi hi a hminthangbik zirhnak, zirhtu ropi bik ih zirhnak asi. Cumilakah cang khaikhawmtu a hnuaiah zoh uhsi:\nMathai 5:1-2, 1Jesuh in mipi a hmuh tikah tlangpar ah a hung kai; cutawkah cun a to ih a dungthluntu pawl a hnenah an ra. 2Cule a kam a kau ih hiti in thu a zirh:\nMathai 7:24-29, 24“Curuangah hi ka ṭongmi a thei ih a thluntu cu lungpi parih inn saktu mifim pa bangtuk a si. 25Ruah napi in a sur, ti a lian ih thlipi in a nuai ciamco nain lungpi parih sakmi inn a si ruangah a sawn lo. 26“Sikhalsehla hi ka ṭongmi a thei nain a thlun lotu cu vunnel parih inn saktu mi-aa bangtuk a si. 27Ruah napi in a sur, ti a lian ih thlipi in a nuai tikah a sawn mai; a tlu ih a siatbal thluh a si,” tiah a ti.28Jesuh in hi thu hmuahhmuah a sim ṭheh tikah miseenpi pawl cu a thuzirhmi kha an mang a bang ngaingai. 29Anih cun Daanthiam pawl vek si loin thunei zetin thu a zirh a si.\nZo in ziang a zirhmi na theih tikah na mangbang tertu, na thinlung la zettu a um dah maw, ziangthu zo in a zirh tikah?\nAtlunih Bible bungcang thu muril ziangtin atawinak in sim hnik aw?\nA tlun bungcang pahnih kan zoh asile Jesuh hnen ihsin zir tengteng a tul ih zir ngahmi pawl nunpi tengteng a tul ti alang.\nDUNGTHLUNTU PAWLIN ZIR DUHNAK LUNGPUT AN NUNPI\nJesuh in thu a zirh tikah a zirhmi pawlin an rak theihcia mi nunphung pawl hmangin tleng awknak a tulzia pawl a zirh ih a thar asimi lamzin thar ah a zirhmi pawl a hruai theu. A zirhmi pawl thu hnuai ah tuhlut awk nun a tulzia fiang ten a zirh theu fawn. Mi zapi tuahmi tuah ve menmen si loin Jesuh ih zirhmi ah an nun pumhlum le lamzin hngat aw in thu awi nun nei dingin a zirh hai.\nMathai 5:1-12, siar awla khuimi zirhnak in milai nunphung dan in an khawruahdan pawl a kalh in alinglet bik ti ah na ruat? Ziangruangah?\nA hnuailam canghnih siar hrih uhsi.\nMathai 5:1-2, Mathai 5:1-2, 1Jesuh in mipi a hmuh tikah tlangpar ah a hung kai; cutawkah cun a to ih a dungthluntu pawl a hnenah an ra. 2Cule a kam a kau ih hiti in thu a zirh:\nJesuh zirhnak cu mi tampi in an thei, asinan mi zapi in an thlun lo ih a dungthluntu pawl lawngin tlang parah an thlun. Cutin a zirhnak an ngai ngah zir ngah ih thlawsuahmi an si.\nZiangvek dinhmun ah Jesuh zirhnak hmual nei cuang in na nunah na zir ngah?\nTuzarh sungah Jesuh hnen ihsin zir ngah dingin ziangvek lungput le dinhmun ah na ret awk ding?\nJesuh hnen ihsin zir ngah dingin lunglut le dinhmunah ret awk cu Jesuh hnen ihsin zir dingin a hmaisa bik tulmi asi. Asinan a tawpnak asi hrih lo.\nDUNGTHLUNTU PAWLIN AN ZIR NGAH MI AN NUNPI\nZirnak thu rel tikah tlawngta le dungthluntu cu zir ding veve an si nan an bang aw lo tuk: tlawngta cu an zirmi theih duh ah an zir ih dikari an ngahnak hrangah asi. Dungthluntu pawl cun an zirmi vekin thu awi nun, nun ap aw hlan aw dingin an zir ih a takin nunpi dingin an zir mi asi. Curuangah Jesuh in an nun rah in zoh uh tiah fimkhur tul thu a sim theu asi.\nMathai 7:15-17, 15“Profet deu pawl khi ralring uh; an lenglam cun tuu bangin nan lakah an tlang; a sinain an sunglam cu cinghnia hrang vek an si. 16Mi ziangvek an si ti cu an tuahmi in nan thei ding. Hling kung ihsin Sabit a rah dah lo; lenhling khal in theipi a rah dah keel lo. 17A harhdammi thingkung ṭha cun rah ṭha a rah ih thingkung ṭha lo cun rah sia a rah.\nNa zir ngahmi thu na zum, na lung na cingin a tak in nunpi na harsatcan a um dah maw, ziangvek ah?\nLeitlun zumtu nun khualtlawnnak ah thlipi hrang in dungthluntu pawl nun nasa ten a nuai theu asi. Nun hram hnget zet parah hram bun dingin Jesuh zirhmi pawl cu theih, zum, lawng si loin a takin nunpi a tul asi. Cutin thlipi in a hran tluk thei lomi nun hram hgnetkhoh kan neih theinak asi.\nJesuh zirhmi ziangvek thuhrampi pawl nunpi lotheihlo asi? (Mathai bung 5-7 ah zoh in)\nZiangvek nunpi, cangvaihnak a zirhnak in a phut, lotheihlo in a tul tiah a zirh?\nTUAH IN TEL VE\nZumtu mibur, kawhhran sungah telnak in Jesuh zirhmi pawl a takin nunpinak tha asi. Jesuh zirhmi theihfeng harsa mi pawl tla zumtu dang thawn nun ih tawntehmi pawl hlawm awknak in theihfengnak tampi mi a pek asi. Curuangah a hnuailam Jesuh zirhnak pawl hi zoh tlang hrih uhsi.\nMathai 6:25-34, 25“Cuti a si ruangah ka lo sim: nan nunnak hrangih nan ṭulmi ti le rawl le nan ruangpi hrangih hnipuan pawl thu ruat le donhar in um hlah uh. Thungai ih ti ahcun, nunnak hi rawl hnakin a thupi sawn lo maw? Hnipuan hnak khal in taksa ruangpi hi a thupi sawn lo maw? 26Van ih a zuangmi vate khi zohhnik uh; annih in thlaici an tuh lo, rawl khal an khawm lo ih cuam sung khalah an khawl lo. Asinain vancungih a ummi nan Pa in a cawm thluh a si. Vate hnakin tampi nan sunglawi sawn a si lo maw? 27Nan donhar ruangah nan nunnak caan tawite tal nan sauter thei maw?28“Cun ziangah so hnipuan thu ah nan don a har? Hramlakih pangpar khi zohhnik uh; hna an ṭuan lo, pathnuk in thiam an tak fawn lo. 29Asinain atu-ah ka lo sim: siangpahrang Solomon hman, kha tlukin a lian nain, a lennak le a hnipuan in hi pangpar ih mawinak a tluk lo a si. 30Tuihsun ah a nung ih thaisun ah meisa sungih paih ding hrampi hman a ceimawitu Pathian cun cuih pawl hnakin nannih cu a lo thuam sawn lo ding maw? Nan zumnak a va mal lawmmam so!31“Curuangah ‘Ei in ding le sinfen ding tla khui-in so ka ngah ding,’ tiin donhar in um hlah uh. 32Hi pawl cu Pathian thei lo khawvel pawlih an helhkam ringring mi an si. Vancung ih a ummi nan Pa in hi thil pawl nan ṭulzia cu a thei a si. 33Cuhnakin Pathian Uknak le a felnak hawl hmaisa sawn uhla thil dang hmuahhmuah cu a lo pebeet ding a si. 34Curuangah thaisun hrangah donhar in um hlah uh; thaisun in donharnak amah tawkin a nei ve ding. Ni ni khat ih a phurhmi harsatnak tlunah a dang beetcih ding a si lo.\nHimi bungcang sungah ziangmi thupi, thuhram khaikhawmtu thutak a sim?\nTuzarh sungah himi thutak zirhnak cu ziangtin na nunah na nunpi ding?\nTHLCAM DIL DUHMI NGAN AW:\n-Bible siar ding pawl siar in Thiang Thlarau in a lo zirh thar mi ngan khum aw\n-Nitin Bawipa thawn can fianhrial hmangin thlacam\n-Na it that lo sung poh cu catbang loin thlacam in Bawipa Pathian Thlarau lamhruai nak hnuai ah zir duhnak lungput thawn na can hmang aw.\n-Dungthluntu cun zir duhnak lungput an neih ih canpualtha thupiter ringring\n-Dungthluntu cun an zir ngah mi pawl an nunpi taktak asi\n-Tlangpar sermon Mathai bung 5-7 siar suak aw, a cang thei asile on in siar aw.\n-Insang lole rualpi pawl thawn Bible zir tlang dingin sawm aw\n-Bible zohlo in ngah aw: Mathai 7:24, “Curuangah hi ka ṭongmi a thei ih a thluntu cu lungpi parih inn saktu mifim pa bangtuk a si.”\n-A tak nun ah thlarau rah (Gal 5:22-23) ah a sim vekin nangmai nunah a rah suah mi le na kiangkap milai pawl nunah thlarau rah a rahsuakmi pawl khaikhin in ngan khum aw.\nNITIN BIBLE SIAR IN THLARAU IN A LO ZIRH THARMI NGAN KHUM AW:\n1. SAM 119:1-24\n2. SAM 119:25-48\n3. SAM 119: 49-80\n4. SAM 119:81-104\n5. SAM 119:105-136\n6. SAM 119:137-160\n7. SAM 119:161-176\nNA THINLUNG SINAK TAKTAK\nA thupi mi cu kan zummi, kan zum kan timi le kan tuahmi a zulh peh awk ding asi. Jeremiah in hitin a sim:\nJer. 17:9, “Milai ih thinlung cu zoso a theithiam ding? Ziangdang hnakin mibum hmang bik a si; Damter dingah a harzet, a natnak a besia tuk!”\nVoi tampi mah le mah bum awknak thang sungah kan tla lut theu. Kan zummi a dik, a tha ti men lawng in kan duhtawk theu ih tuahnak tel lo cu tihnungza a rak si ziar.\nJer. 17:10, 10Keimah Bawipa in milai ih thinlung cu ka hmu ih an sunglam thil ka hniksak. Mikip an nuncan daan in ka zoh ih, An tuahmi vekin ka tuah rul ve,” a ti.\nTikcu reilo te sung daiten um in Pathian hmaiah um in cek aw fel aw. Pathian hnenah na thinlung lo cek felin na sinak taktak lo theihter dingin dil aw: Ka zum na timi le na tongkam, tuahnak Pathian mithmuh ah a zulh peh aw maw, ti lo theihter dingin thlacam aw.\nPathian in ziang alo theihter?\nPathian in a lo theihter mi na sanletnak hrangah ziang na tuah a tul?\nDUNGTHLUNTU PAWL CU ZIR DUHNAK LUNGPUT THAWN AN NUNG\nCat bangloin a phone a tham rero tu pakhat cu na biak khal asile a thinlung zaten a lo pek ih na thu a ngai ding cu a har zet ding. Cuvekin leitlun thu, kanmai duhmi in kan thinlung a luahkhat tuk tikah Pathian in in biak duh tikah asi ve pang pei maw?\nPathian in ,”ka lo zirh duh nan nang cu:\n· Na hnatuan na buai tuk\n· Na thinbang in na ruahnak a lo luahkhat theh\n· Nuamnung na duh tuk\n· Ka tongkam na ngai duh lo, in ti rero tla asi thei.\nPathian aw kan theih le theih lo cu kan thinlung sangka ong in zirh duhnak, theih duhnak, nunpi duhnak thawn nitin kan can kan hmang maw timi parah a thum aw asi. Dungthluntu diktak cun Pathian aw ngai in an leitlun nun an nung, cutin Pathian in a simmi pohpoh nunpi dingin an man cia ringring.\nPathian aw theithei lo dingin ziang hnatuan, ziangvek dinhmun, kiangkap minung, thiltimi pakhatkhat in a lo kam theu?\nKhrih dungthluntu taktak pawl cu Pathian thu theih duhmen in a tawk lo ti an thei; Pathian thutak an theih theinak ding hrangah an pum an pe, thildang hnakih thupi bik ah an ret asi. Pathian thu theih cu duhlo cingin theih asilo ih duhnak ngaingai thawm hawl in pumpek nun nei in zianghmuahhmuah hnakin a thu theih cu thupibik ah a rettu pawl hnenah Pathian a phuang suak aw ih Pathian aw an thei theu asi. Dungthluntu pawl cu zarhkhat voikhat biak inn ah fah tahratin midang thusimmi ngai in an thang lo, zarhkhat voikhat Bible study tuah men in a tawk lo, thlarau nun cawmtu ah a tawk lo. Anmah rori in an hawl ih theih duhnak taktak thinlung thawn Pathian thutak an hawl, tanta tulmi an tanta ih an nunah a thupi bik ah an ret ringring asi. Nitin te Jesuh aw thei dingin thinlung sangka ong aw tanta tulmi tanta in an thinlung sangka ong in Pathian aw an ngai ringring asi.\nA tu ah Jesuh hnen ihsin zir duhnak na neih mi hi na lungawi kim tawk maw? 0 ihsin 10 tiang na lungkim zia sim hnik aw.\nLungkim lo lawlaw : 0, 1 , 2, 3, 4, 5, 6, 7, 8, 9, 10: lungkim tuk\nMathai bung 5 ah dungthluntu pawl in Jesuh zirhnak ngai dingin tlangparah an kai. Dungthluntu pawl in Jesuh zirhnak ngai dingin lam hla feh in tanta mi nei in an pan hi tuitum lawng asilo.\nMathai 17:1-2, 1Ni ruk hnuah Jesuh in Piter le Jeim le a nau Johan kha tlang saangpi parah a kaipi ih anmah lawng an um. 2Cule an mithmuh rori ah Jesuh cu a hmuihmel a thleng aw; a hmai cu ni bangin a tleu ih a hnipuan cu mi tlet thei khopin a raang.\nHitum khalah dungthluntu pawl in Jesuh hnen ihsin a zirhnak ngai ngah dingin ziangkim dunglam ah an tanta ih an tikcu can, thazang pe in tlangparah an thlun asi. An hlawhngahmi cu zianghman ih lei thei lo mi mankhung thutak asi.\nMathai 17:1-13 siar awlam dungthluntu pawl in Jesuh hnen ihsin ziang an zir ngah?\nZiangti vek can ah Jesuh cu nangmah zirhtu ah na co hlang ngah?\nMi tampi cu tlangsang par kai paih lo in Jesuh dungthluntu tha an si dah lo; Jesuh thu an thei nan, tlangsang an kai paih lo, an thang dah lo, an kel le bawr in thlarau lam nun pitling si thei dah lo in an um theu. Riahsiatza asi. Pathian aw khal an thei dah lo. Asinan Jesuh zirhnak thlun dingin ziangvek tlangsang par khalah kai tahratin dunglam ah ziangkim tanta in Jesuh hnen ihsin a zir tu pawl covo cu lei hlawnthil man in lei theih asilo.\nNitin, nahzi kar tin, Jesuh aw ngai in a thu thlun dingin ziangtin nangmah le nangmah na thei aw ter cingcing thei ding?\nDUNGTHLUNTU PAWL CUN AN ZIR NGAH MI AN THLUN\nBible thu pawl siar tikah tuksumza tampi a um. Asinan Jesuh tlangpar sermon mi lak ihsin a netalam ah a simmi hi tuk a sumbik ding tiah zum a um asi.\nMathai 7:21, “ ‘Bawipa, Bawipa,’ tiih i kotu hmuahhmuah in vancung Uknak an thleng thluh lo ding; vancungih a ummi ka Pa ih duhnak a tuahtu lawnglawng an thleng ding a si.”\n“Vancungih a ummi ka Pa ih duhnak” atimi hi ziang asi tiah na mangbang rero tla asi thei men. Pathian thu ngai timi hi thildik tuah menmen in a tawk lo. Angaingai ah thildik tuah na cingin tumtahmi a dik lo ahcun Pathian in a hua zet asi.\nIsaiah 1:11,15, 1 Bawipa in, “In pek ringring mi thawinak pawl hi ka duhzet ah maw nan ruat? Thawinak ih nan ur mi tuu pawl le nan ṭilva thau zetzet pawl hi ka khop zo. Nan caw, nan tuu le nan me thisen pawl hi ka ningtuk zo! …15Baan pharh in thla nan cam hman ah ka lo zoh lo ding. Ziangtluk tam ih nan cam khal le ka lo ngaisak lo ding; ziangah tile nan kut cu thisen in a khat a si\nMathai bung 7 le Isaiah 1 na siar tikah ziangvek in na lungsungah na ruat?\nTuisan kawhhran nangmai hmuhtawmi parah hngat aw in Isaiah 1:11 hi ngan sal hnik aw. (Isaiah in amai san minung pawl hnenah ca a ngan vekin tui na umnak kawhhran ah Pathian in ca a lo ngan ter si bang sehla).\nA lem le a tak cu a rah in theihtheih asi tiah Jesuh in a sim. Jesuh in a simmi hi Isaiah in a rak simmi thawn thu hmunkhat asi.\nIsaiah 1:16-20 siar awla Pathian thu lung pawl nun ah “rah” ziangvek an rah timi ngan aw.\nJesuh dungthluntu pawlin Thuthlungthar ah cakuat an ngan tikah “rah” thu nasa ten an simfiang asi. A lar bik cu Paul ih ngan mi hi asi thei;\nGal 5:22-23, 22Sikhalsehla Thlarau ih a rahsuahmi cu duhdawtnak, lungawinak, hnangamnak, lungsaunak, mi zaangfahnak, ṭhatnak, rintlak sinak, 23nunnem tangdornak le suup theinak tla an si. Cubangtuk rah umnak ahcun daan cu a ṭul nawn lo.\nJesuh dungthlun cu tumkhat lungkimnak in thuhluknak tuah men a tawk lo. Cutin hmakhat te ah rah a rah theih fawn lo. Inn hnen te ka duhdawt kei, rem daihnak ka tuah kei, rah tampi ka rah ding ti theih asi fawn lo. Jesuh dungthlun in a zirhmi vekin kan nun tikah a mah bang sinsin in kan nun a thangso vivo tik lawngah thlarau rah cu zumtu nun ah a rah suak vivo dingmi asi. Khatlam zawngin kan sim asile thiltha tampi tuah nak in Jesuh dung kan thlun asilo. Thlarau rah kan nun ah a rah suak mi in Pathian kan sungah hna a tuan rero asi ti langtertu asi sawn.\nThlarau rah ziangmi na nunah a lang hngan bik?\nThlarau rah ziangmi na nunah a lang mal bik?